qundao/data-zh-poetry huggingface dataset:
秋郊有懷四首·其二
作者：陸游
朝代：宋

檐頭買雙兔，市店取斗酒。
還家掃北窗，歡言酌親友。
家貧氣未餒，禮薄情更厚。
高吟金石裂，健筆龍蛇走。
酒闌起出門，孤月挂衰柳。
大笑各散歸，吾輩可不朽。
官身縛簡書，此樂寧復有。
悵望秦稽雲，憑高一搔首。
秋郊有懷四首·其四
作者：陸游
朝代：宋

秋山瘦益奇，秋水淺可涉。
出城西風勁，拂帽吹脫葉。
新霜拆栗罅，宿雨飽豆莢。
枯柳無鳴蜩，寒花有穿蝶。
郊行得幽曠，頗覺耳目愜。
斷雲北山来，欣然與之接。
挂冠易事爾，看鏡嘆勛業。
永懷桑乾河，夜渡擁馬鬛。
秋陰
作者：陸游
朝代：宋

淡日披朝霧，輕雲結暮陰。
菰蒲溪路暗，松竹草堂深。
妙墨雙鈎帖，奇聲百衲琴。
古人端未遠，一笑會吾心。
秋陰
作者：陸游
朝代：宋

陂澤秋容淡，郊原曉氣清。
雨來鳩有語，社近燕無情。
拄杖扶腰痛，漁舟照眼明。
苦吟緣病輟，隨意或詩成。
秋陰出遊
作者：陸游
朝代：宋

遮日雲生忽復收，黄鴉鳴喚伴林鳩。
也知雨意逢秋作，未害山翁竟日遊。
陌上驛亭雙隻堠，烟中漁釣兩三舟。
歸遲不是尋詩料，秣蹇民家偶小留。
秋陰至近村
作者：陸游
朝代：宋

村店閑尋酒，筇枝瘦倚肩。
雲齊龍卷雨，野曠鶴盤天。
露井飄桐後，清觴泛菊前。
欲歸還小立，搔首意悠然。
秋雨
作者：陸游
朝代：宋

一秋風雨蔽白日，積水鬼神愁太陰。
寒螿悲鳴草根溼，水鳥暝哭菰叢深。
殘年不覺日月逝，病骨惟愁霜露侵。
常有淖糜支旦暮，一毫寧復少年心。
秋雨
作者：陸游
朝代：宋

久占烟波弄釣舟，業風吹作鳳城遊。
不知苑外芙蕖老，但見牆陰苜蓿秋。
黄把裹書俄復至，朱顔辭鏡不容留。
晚窗又聽蕭蕭雨，一點昏燈相對愁。
秋雨
作者：陸游
朝代：宋

山深草木久已荒，晝昏風雨殊未止。
看書不覺向壁卧，煎茶欲罷推枕起。
清心正付竹罏香，漱齒每挹巖泉水。
與世不諧元有命，閉門自適差可喜。
少年癡絕晚乃悟，束縛珠襦均一死。
悠然袖手倚蒲團，洗盡玉關心萬里。
秋雨
作者：陸游
朝代：宋

暮秋木葉已微丹，小雨蕭蕭又作寒。
目送斷雲歸谷口，身隨新雁寄江干。
濁醪易負尋常債，退士難叨本分官。
謝盡浮名更無事，燈前兒女話團欒。
秋雨
作者：陸游
朝代：宋

漫道秋來雨，那無一日晴。
只供高枕臥，不放小窗明。
書冊頻開闔，山瓢任濁清。
長年諳世味，不是故逃名。
秋雨
作者：陸游
朝代：宋

老火阻餘威，賴此一雨洗。
一雨豈遽凉，凉亦自此始。
陂湖菱芡熟，小市新酒美。
行歌多醉人，歡意溢閭里。
懸知婁豐年，絲穀賤如水。
呼兒具筆牘，作詩識吾喜。
秋雨
作者：陸游
朝代：宋

西山雲千重，東園泥一尺。
可憐牆下路，十日無履迹。
空庭桐葉盡，古甃土花碧。
坐懷江湖間，病鴈濕羽翮。
寒窗向人青，衰髮垂領白。
孤吟更不寐，聊伴候蟲嘖。
秋雨
作者：陸游
朝代：宋

雨聲疏復密，窗影暗還明。
赤米香炊飯，青蔬淡煮羹。
閑中長棋格，病後減詩情。
惟有桑麻事，鄰翁與細評。
秋雨三首·其一
作者：陸游
朝代：宋

剡曲高秋一草亭，雨來迨我醉初醒。
豪吞平野宜閑望，急打虚窗入静聴。
沙上濕雲號斷雁，籬根衰草綴孤螢。
老人懶復親燈火，卧看爐香掩素屏。
秋雨三首·其三
作者：陸游
朝代：宋

冷雨蕭蕭澀不晴，樷篁遮盡小窗明。
故衾獨展成酣寢，新醸初嘗得細傾。
壁簡積陰添蠧字，床琴生潤咽絃聲。
此時懷抱真難遣，一首清詩信筆成。
秋雨三首·其二
作者：陸游
朝代：宋

赤日黄塵勢已窮，凄風苦雨却匆匆。
盛衰黙定見天造，寒暑宻移成歲功。
柯葉凋零無茂木，羽翰憔悴有覊鴻。
誰知病客悲秋意，盡在空堦點滴中。
秋雨不止排悶
作者：陸游
朝代：宋

放翁愁坐茆齋裏，泥潦連村不得行。
夜夜濕星占雨候，時時老木送秋聲。
小詩旋録兼行草，薄酒新篘任濁清。
身世正如萍在水，略無根柢也能生。
秋雨中作
作者：陸游
朝代：宋

燈前劇論與誰同，中歲朋儕亦已空。
行道敢希千載上，會心聊付一編中。
雨侵壞甃新苔綠，秋入橫林數葉紅。
莫怪又生湖海興，此身元自是孤篷。
秋雨二首·其一
作者：陸游
朝代：宋

毒熱秋未衰，吾廬况淺迫。
雖云日一浴，流汗沾衣幘。
蕭蕭三日雨，出此炮烙厄。
瀟湘應更佳，恨我無六翮。
秋雨二首·其一
作者：陸游
朝代：宋

雨滴何由止，人眠不復成。
雲深無雁影，村近有砧聲。
草草殘年夢，寥寥後世名。
太山并蟻垤，俱向酒中平。
秋雨二首·其二
作者：陸游
朝代：宋

吾廬多美蔭，最茂楸與梧。
百鳥集其間，下上更鳴呼。
秋風忽動地，摇落日日疏。
何如澗底松，終歲無榮枯。
秋雨二首·其二
作者：陸游
朝代：宋

秋晚兼旬雨，雨晴當有霜。
頗思遊近縣，亦已戒輕裝。
珍𩺃披綿美，寒醅撥雪香。
菊花常歲有，所喜及重陽。
秋雨初晴有感
作者：陸游
朝代：宋

炎曦赫赫尚餘威，冷雨蕭蕭故解圍。
號野百蟲如自訴，辭柯萬葉竟安歸。
芼羮菰米珍無價，上釣魴魚健欲飛。
散吏何功霑一飽，高眠仍聽擣秋衣。
秋雨初霽徙倚門外有作
作者：陸游
朝代：宋

三十餘年此結廬，客来不用笑迂疏。
前身已預蘭亭會，老眼曾窺禹穴書。
浮甕社醅香出屋，登場秋稼穗盈車。
蕭蕭蓬鬢雖衰矣，追逐鄉鄰尚有餘。
秋雨初霽試筆
作者：陸游
朝代：宋

墨入紅絲點漆濃，閑將倦筆寫秋容。
雨聲已斷時聞滴，雲氣將歸別起峰。
斜日半穿臨水竹，好風遥送隔城鐘。
遠遊更動輕舟興，太息何人解見從。
秋雨北榭作
作者：陸游
朝代：宋

秋風吹雨到江濆，小閣疏簾曉色分。
津吏報增三尺水，山僧歸入萬重雲。
飄零露井無桐葉，斷續烟汀有雁群。
了却文書早尋睡，檐聲偏愛枕閑聞。
秋雨嘆
作者：陸游
朝代：宋

淙淙雨聲瀉高秋，稻粱浸瀾雨不休。
志士仁人萬行泪，孤臣孽子無窮憂。
一身窮困未暇恤，如此無事理有不。
聖言古訓舉不驗，簡編可用汗馬牛。
嗚呼有粟吾得食，夜睡何時得安席。
我生猶及宣和年，建炎以來身所歷。
高皇一言感天地，盜賊千群掃無迹。
疽囊雖慘固可醫，誰爲聖代施鍼石。
秋雨嘆
作者：陸游
朝代：宋

點點滴滴雨到明，悽悽惻惻夢不成。
窗間殘燈暗欲滅，匣中孤劍鏗有聲。
少年讀書忽頭白，一字不試空虚名。
公車自薦心實恥，新豐獨飲人所驚。
太行千仞插雲立，黄流萬里從天傾。
遺民久憤世多故，孱冦何足煩長纓。
霜風初高鷹隼擊，天河下洗烟塵清。
投筆急裝須快士，令人絕憶獨孤生。
秋雨排悶十韵
作者：陸游
朝代：宋

今夏久無雨，從秋却少晴。
空濛迷遠望，蕭瑟送寒聲。
衣潤香偏著，書蒸蠧欲生。
壞簷聞瓦墮，漲水見堤平。
溝溢池魚出，天低塞雁征。
螢飛明闇廡，蛙閙雜疏更。
藥醭時須焙，舟閑任自横。
未憂荒楚菊，直恐敗吳秔。
夜永燈相守，愁深酒細傾。
浮雲會消散，鼓笛賽西成。
秋雨書感二首·其一
作者：陸游
朝代：宋

新舂赤米摘青蔬，一飽從來不願餘。
門外久無溫卷客，架中寧有熱官書。
濁醪未廢時時啜，短髮猶須日日梳。
自笑少年風味在，滿川烟雨正愁予。
秋雨書感二首·其二
作者：陸游
朝代：宋

晨起開門雪滿簪，東崗一徑得幽尋。
斷雲殘雨歲華晚，丹實碧花秋意深。
林下已悲身老病，人間猶與俗浮沉。
床頭小甕今朝熟，又喚鄰翁共淺斟。
秋雨漸涼有懷興元三首·其一
作者：陸游
朝代：宋

八月山中夜漸長，雨聲燈影共凄涼。
遥知南鄭風霜早，已有寒熊犯獵塲。
秋雨漸涼有懷興元三首·其三
作者：陸游
朝代：宋

清夢初回秋夜闌，床前耿耿一燈殘。
忽聞雨掠蓬窗過，猶作當時鐵馬看。
秋雨漸涼有懷興元三首·其二
作者：陸游
朝代：宋

十年前在古梁州，痛飲無時不慣愁。
最憶夜分歌舞歇，臥聽秦女擘箜篌。
秋雨益凉寫興
作者：陸游
朝代：宋

秋氣蕭蕭暑已歸，晚雲更送雨霏微。
床收珍簟敷菅席，笥疊纖絺換熟衣。
遣醉縱橫馳筆陣，乘閑談笑解棋圍。
出門未免流年嘆，又見湖邊木葉飛。
秋雨頓寒偶書
作者：陸游
朝代：宋

羈懷不醉自昏昏，卧對青燈獨掩門。
沙雁带寒来古澤，林鳩催雨暗孤村。
數椽蟹舍償初志，九陌塵衣洗舊痕。
自嘆一生書裏活，暮年無力濟黎元。
秋霽
作者：陸游
朝代：宋

灝氣明山川，霽色滿天地。
西風吹我衣，忽有萬里意。
中原運當平，所要在得士。
餘年猶幾何，棄置復棄置。
秋霽
作者：陸游
朝代：宋

驅除雲霧極知難，敢意天公不作慳。
汛掃中庭待明月，攀躋危榭望青山。
取琴理曲茶烟畔，看鶴梳翎竹影間。
不爲新晴宜著句，擬將幽事破除閑。
秋霽遣懷
作者：陸游
朝代：宋

陸生少日心膽壯，萬里憑陵寄疏放。
玉關曾誓馬革裹，滄海豈憂魚腹葬。
人生富貴本細事，釣筑逢時俱將相。
正令不遇亦何慊，藥鑱丹爐老青嶂。
今年秋晚苦多雨，三十六溪新綠漲。
極知世事不足論，霽日小舟行可榜。
秋風
作者：陸游
朝代：宋

秋風吹客檣，節物嘆遐方。
歲事忽云暮，吾行殊未央。
霜清漢水緑，日落楚山蒼。
此去三巴路，無猿亦斷腸。
秋風亭拜宼萊公遺像二首·其一
作者：陸游
朝代：宋

江上秋風宋玉悲，長官手自葺茅茨。
人生窮達誰能料，蠟泪成堆又一時。
秋風亭拜宼萊公遺像二首·其二
作者：陸游
朝代：宋

豪傑何心後世名，材高遇事即崢嶸。
巴東詩句澶州策，信手拈來盡可驚。
秋風曲
作者：陸游
朝代：宋

秋風吹雨鳴窗紙，壯士不眠推枕起。
床頭金盡酒尊空，櫪馬相看涙如洗。
鴻門覇上百萬師，安西北庭九千里。
帳前畫角聲入雲，隴上鐵衣光照水。
横飛渡遼健如鶻，談笑不勞投馬箠。
堂堂羽檄從天下，夜半斫營孱可鄙。
拾螢讀書定何益，投筆取封當努力。
百斤長刀兩石弓，飽將兩耳聽秋風。
租稅
作者：陸游
朝代：宋

占星起飯犢，待月出輸租。
遇嶮頻呼侶，扶轅數戒奴。
畏饑懷餠餌，愁雪備薪樗。
意象今誰識，當年賦兩都。
秦皇酒甕下垂釣偶賦
作者：陸游
朝代：宋

酒甕山邊古釣磯，沙鷗與我共斜暉。
目前雖有小得喪，天下豈無公是非。
滄海橫流何日定，古人復起欲誰歸。
道邊醉倒君奚憾，豈失風塵一布衣。
秭歸醉中懷都下諸公示坐客
作者：陸游
朝代：宋

長謡爲子說天涯，四坐聽歌且勿譁。
蠻俗殺人供鬼祭，敗舟觸石委江沙。
此身長是滄浪客，何日能爲飽暖家。
坐憶故人空有夢，尺書不敢到京華。
移疾
作者：陸游
朝代：宋

朝来移疾臥虚堂，暫屏文書日更長。
鷗鷺近人情漸熟，簾櫳欲雨意先涼。
紗巾自照清池影，蕊笈閑銷古篆香。
莫恨微霜侵緑鬢，爲渠歇盡少年狂。
移船
作者：陸游
朝代：宋

沙際舟衘尾，相依作四鄰。
暮年多感慨，分路亦酸辛。
折竹占行日，吹簫賽水神。
無勞問亭驛，久客自知津。
移花遇小雨喜甚爲賦二十字
作者：陸游
朝代：宋

獨坐閑無事，燒香賦小詩。
可憐清夜雨，及此種花時。
程泰之尚書挽詞二首·其一
作者：陸游
朝代：宋

文古唐元結，經明漢仲舒。
三朝八座貴，千載九丘書。
早接遊從末，常聞議論餘。
死生今永訣，追恨寄聲疏。
程泰之尚書挽詞二首·其二
作者：陸游
朝代：宋

昔在紹興末，同趨行殿門。
方思尋宿好，忽已奉遺言。
誄行曲臺議，飾終明主恩。
高皇舊朝士，今復幾人存。
種桑
作者：陸游
朝代：宋

孔明百畝桑，景略十具牛。
豈無子孫念，飽暖自可休。
種桑吾廬西，微徑出南陌。
三月葉暗園，四月葚可摘。
戴勝枝上鳴，倉庚葉間飛。
飛鳴各自得，人生胡不歸。
歸家力農桑，慎莫愁貧賤。
婚嫁就比鄰，死生長相見。
種秫
作者：陸游
朝代：宋

種秫供留客，移花待探春。
愁邊開樂國，鬧裏作閑身。
鬢髮今如此，頭顱莫問人。
白鷗非避俗，野性自難馴。
種花
作者：陸游
朝代：宋

西園作戲喚春回，桃李陰陰三萬栽。
不是無心看開遍，錦江烟柳待歸來。
種菜四首·其一
作者：陸游
朝代：宋

菜把青青間藥苗，豉香鹽白自烹調。
須臾徹案呼茶碗，盤箸何曾覺寂寥。
種菜四首·其三
作者：陸游
朝代：宋

白苣黄瓜上市稀，盤中頓覺有光輝。
時清閭里俱安業，殊勝周人詠采薇。
種菜四首·其二
作者：陸游
朝代：宋

老農飯粟出躬耕，捫腹何殊享大烹。
吳地四時常足菜，一番過後一番生。
種菜四首·其四
作者：陸游
朝代：宋

引水何妨藝芥菘，圃功自古補三農。
恨君不見岷山芋，藏蓄猶堪過歲凶。
種蔬
作者：陸游
朝代：宋

老翁老去尚何言，除却翻書即灌園。
處處移蔬乘小雨，時時拾礫繞頹垣。
江鄉地暖根常茂，旱歲蟲生葉未繁。
四壁愈空冬祭近，更催稚子牧雞豚。
種麥
作者：陸游
朝代：宋

墾地播宿麥，飯牛臨野池。
未能貪佛日，正恐失農時。
矻矻鋤耰力，勤勤祝史辭。
嘉平得三白，吾飽豈無期。
稻陂
作者：陸游
朝代：宋

白水滿稻陂，投種未三宿。
新秧出水面，已作纖纖綠。
年來殘俸絕，所望在一熟。
見之喜欲舞，不復憂半菽。
想當西成時，載重壓車軸。
病齒幸已牢，往矣分社肉。
稻飯
作者：陸游
朝代：宋

買得烏犍遇歲穰，此身永免屬官倉。
塘南塘北九千頃，八月村村稻飯香。
稽山
作者：陸游
朝代：宋

我識康廬面，亦撫終南背。
平生愛山心，於此可無悔。
晚歸古會稽，開門與山對。
奇峰綰髻鬟，橫嶺掃眉黛。
豈亦念孤愁，一日變萬態。
風月娛朝夕，雲烟閲明晦。
一洗故鄉悲，更益吾廬愛。
東偏得山多，寢食鮮不在。
寧無度世人，談笑見英概。
御風倘可留，爲我傾玉瀣。
稽山行
作者：陸游
朝代：宋

稽山何巍巍，浙江水湯湯。
千里亙大野，勾踐之所荒。
春雨桑柘綠，秋風秔稻香。
村村作蟹椴，處處起魚梁。
陂放萬頭鴨，園覆千畦薑。
舂碓聲如雷，私債逾官倉。
禹廟爭奉牲，蘭亭共流觴。
空巷看競渡，倒社觀戲埸。
項里楊梅熟，采摘日夜忙。
翠籃滿山路，不數荔枝筐。
星馳入侯家，那惜黄金償。
湘湖蓴菜出，賣者環三鄉。
何以共烹煮，鱸魚三尺長。
芳鮮初上市，羊酪何足當。
鏡湖滀眾水，自漢無旱蝗。
重樓與曲檻，瀲灧浮湖光。
舟行以當車，小繖遮新粧。
淺坊小陌間，深夜理絲簧。
我老述此詩，妄繼古樂章。
恨無季札聽，大國風泱泱。
稽山農
作者：陸游
朝代：宋

華胥氏之國，可以卜吾居。
無懷氏之民，可以爲吾友。
眼如巖電不看人，腹似鴟夷惟貯酒。
周公禮樂寂不傳，司馬兵法亡亦久。
賴有神農之學存至今，扶犂近可師野叟。
粗繒大布以禦冬，黄粱黑黍身自舂。
園畦剪韭勝肉美，社瓮撥醅如粥醲。
安得天下常年豐，老死不見傳邊烽。
利名畫斷莫挂口，子孫世作稽山農。
稽山道中二首·其一
作者：陸游
朝代：宋

文章事業初何有，鐘鼎山林本自同。
昨暮釣魚天鏡北，今朝采藥石帆東。
稽山道中二首·其二
作者：陸游
朝代：宋

禹陵草木初霑露，謝墅人家已閉門。
八十年間幾來往，癡頑不料至今存。
稽山雪
作者：陸游
朝代：宋

高人采藥來禹穴，骨瘦巉然鬢眉白。
結茅分得野鹿場，一夜北風三尺雪。
明朝過午勢愈惡，虎兕交迹人聲絕。
虛窗縱橫叢竹入，幽磵荒寂孤松折。
凍吟孰窺袁安戶，僵卧禿盡蘇武節。
人生饑寒固亦有，養氣不動真豪傑。
希名後世吾所耻，姓字寧與身俱滅。
班馬復生無自書，我作此歌空激烈。
窗下戲詠三首·其一
作者：陸游
朝代：宋

飛來山鳥語惺惚，却是幽人半睡中。
新竹成陰無彈射，不妨同享北窗風。
窗下戲詠三首·其三
作者：陸游
朝代：宋

何處輕黄雙小蝶，翩翩與我共徘徊。
綠陰芳草佳風月，不是花時也解來。
窗下戲詠三首·其二
作者：陸游
朝代：宋

三尺清池鏡面平，剪刀葉底戲魚行。
吾曹安得如渠樂，傍渚跳波過此生。
窗前作小土山蓻蘭及玉簪最後得香百合併種之戲作
作者：陸游
朝代：宋

方蘭移取徧中林，餘地何妨種玉簪。
更乞兩叢香百合，老翁七十尚童心。
窗黑
作者：陸游
朝代：宋

風雨窗常黑，衰翁罷讀書。
縱橫慚七略，廢惰失三餘。
宴坐工夫熟，多聞習氣除。
韓公未解此，誤誚腹空虛。
窮居
作者：陸游
朝代：宋

仕宦初何得，窮居半士農。
清宵叔夜鍛，平旦伯鸞舂。
馬磨猶支日，牛衣亦過冬。
湖中有嘯父，何計得相從。
窮居
作者：陸游
朝代：宋

半世倀倀信所之，窮居仍抱暮年悲。
燒金術誤囊衣薄，種黍年兇酒味醨。
大厦萬間空有志，後車千乘更無期。
掩書常笑城南杜，麻屨還朝授拾遺。
窮居
作者：陸游
朝代：宋

羸病無時已，窮居只自悲。
巾偏非雨墊，衣弊豈塵緇。
米盡時炊稗，樽空慣啜漓。
逐貧雖有賦，乞食未成詩。
窮居
作者：陸游
朝代：宋

阨窮心自樂，寂寞道常尊。
老病頻辭客，嬉遊不出村。
淖糜均列鼎，徒步當華軒。
不但終吾世，猶堪遺子孫。
窮居戲詠
作者：陸游
朝代：宋

賦分雖云薄，謀生亦自疏。
但令書有種，敢恨食無餘。
身病慵行立，庭荒廢掃除。
寒溫雖泛禮，猶辱問何如。
窮居有感
作者：陸游
朝代：宋

孤村烟草暮凄迷，笠子蓑衣自架犁。
生計似蛛聊補網，弊廬如燕旋添泥。
人亡耆舊多時學，地廢陂湖失古堤。
迂闊自知無著處，敢因窮厄怨推擠。
窮老
作者：陸游
朝代：宋

窮老寧須嘆，吾生得已多。
風埃棄朝幘，烟雨弄漁蓑。
富屋烏爰止，閑門爵可羅。
人生只此是，得酒且高歌。
窮途
作者：陸游
朝代：宋

窮途多感慨，老境少知聞。
酒裏閑消日，書中自策勳。
全軀希碌碌，掃軌厭紛紛。
每愧吾鄉老，頭童念致君。
立冬日作
作者：陸游
朝代：宋

室小財容膝，牆低僅及肩。
方過授衣月，又遇始裘天。
寸積篝爐炭，銖稱布被綿。
平生師陋巷，隨處一欣然。
立夏
作者：陸游
朝代：宋

赤幟插城扉，東君整駕歸。
泥新巢燕鬧，花盡蜜蜂稀。
槐柳陰初密，簾櫳暑尚微。
日斜湯沐罷，熟練試單衣。
立夏前二日作
作者：陸游
朝代：宋

晨起披衣出草堂，軒窗已自喜微凉。
餘春只有二三日，爛醉恨無千百埸。
芳草自隨征路遠，遊絲不及客愁長。
殘紅一片無尋處，分付年華與蜜房。
立春
作者：陸游
朝代：宋

採花枝上寶旛新，看徧秦山楚水春。
村舍不知時節換，傍檐百舌苦撩人。
立春
作者：陸游
朝代：宋

紹煕又見四番春，春日春盤節物新。
獨酌三杯愁對影，例添一歲老催人。
菊芽冒土如爭出，柳色搖村已漸勻。
身是蘭亭山下客，未容逸少擅清真。
立春
作者：陸游
朝代：宋

鬢毛蕭颯寸心灰，生怕新年節物催。
幸是身閑朝睡美，忽聞鼓吹打春回。
立春前一日作
作者：陸游
朝代：宋

開年化日已舒長，漸見風和鳥變吭。
冒土萱芽抽嫩綠，拂橋柳色弄輕黄。
重溫壽酒屠蘇釅，探借春盤餅餌香。
不入城門今幾歲，遥知車馬正匆忙。
立春前七日聞有預作春盤邀客者戲作
作者：陸游
朝代：宋

蓼芽蔬甲簇青紅，盤筯紛紛笑語中。
一餅不分空恨望，暮年知有幾春風。
立春前三日作
作者：陸游
朝代：宋

春近寒尤苦，先生不下堂。
烏皮蒙燕几，白拂挂禪床。
書架斜斜設，梅花細細香。
悠然睡還起，已覺日微長。
立春前四日謝雪方拜天慶庭中雪復作
作者：陸游
朝代：宋

珮玉珊珊謁衆真，竟煩一雪慰疲民。
未看舞鶴隨飛蓋，先喜飄花集拜茵。
耕壟土膏千耦出，市樓酒賤萬家春。
使君老去悲才盡，詩句難追節物新。
立春前後連日風雨
作者：陸游
朝代：宋

河岸春生綠，齋扉雨送昏。
手鈔書半淡，巾漉酒微渾。
餅餌連春日，歌呼近上元。
所嗟今夕夢，不在石帆村。
立春後三日作
作者：陸游
朝代：宋

拂面毿毿巷柳黄，穿簾細細野梅香。
春回江表常年早，日向山中特地長。
千古事終輸釣艇，一毫憂不到禪房。
緑尊掩罷惟須睡，高枕看人舉世忙。
立春後作
作者：陸游
朝代：宋

春不遺窮僻，天如念寂寥。
鳥鳴知節換，池溜覺冰消。
冷餠供新薺，輕裘換故貂。
豐年無疾苦，鄰曲遞相招。
立春後十二日命駕至郊外戲書觸目三首·其一
作者：陸游
朝代：宋

身兼老病常歸卧，天半陰晴偶出遊。
鸚鵡碧籠當戶外，鞦韆畫柱出牆頭。
年華冉冉飛雙翼，夢境悠悠寄一漚。
旅食都門那可久，少留應爲賦春愁。
立春後十二日命駕至郊外戲書觸目三首·其三
作者：陸游
朝代：宋

丹成不服怕升天，豈料乘風到日邊。
九陌樓臺生細靄，萬家弦管送流年。
香車寶馬沿湖路，繡幕金罍出郭船。
折簡亦思招客醉，不堪春困又成眠。
立春後十二日命駕至郊外戲書觸目三首·其二
作者：陸游
朝代：宋

宮雲縹渺漏聲遲，夢裏華胥却自疑。
春淺風光先盎盎，時平節物共熙熙。
畫簾不捲聞人語，玉勒徐行避酒旗。
閱盡輩流身獨健，恍如隨計入都時。
立春日
作者：陸游
朝代：宋

日出風和宿醉醒，山家樂事滿餘齡。
年豐臘雪經三白，地暖春郊已遍青。
菜細簇花宜薄餅，酒香浮螘瀉長瓶。
湖村好景吟難盡，乞與侯家作畫屏。
立春日
作者：陸游
朝代：宋

江花江水每年同，春日春盤放手空。
天地無私生萬物，山林有處著衰翁。
牛趨死地身無罪，梅發京華信不通。
數片飛飛猶臘雪，村鄰相喚賀年豐。
立春日二首·其一
作者：陸游
朝代：宋

花壓烏巾酒滿卮，舊逢春日恨春遲。
如今病卧孤村裏，過了新春也不知。
立春日二首·其二
作者：陸游
朝代：宋

慶元丁巳春來晚，人日初過近上元。
空對一樽三太息，無人爲戴縷金旛。
立春日送客郊外
作者：陸游
朝代：宋

短鬢那禁歲月催，勝邊花底又春回。
雪消漸暖青鴛日，冰解初横玉鑑梅。
江驛軒窗臨古道，市樓弦管賣新醅。
自憐病守無歡意，一笑常因送客来。
立秋前一夕作
作者：陸游
朝代：宋

螢度梧楸徑，鳥鳴蒲葦洲。
寧知八十老，又見一年秋。
賀監稱狂客，劉伶贈醉侯。
吾身會兼此，已矣尚何求。
立秋前三日夜坐庭中偶賦
作者：陸游
朝代：宋

絳闕清都侍宴還，天風揺珮夜珊珊。
月輪桂滿蟾初冷，星渚橋空鵲尚閑。
一鶴每臨雲雨上，幾人虛老市朝間。
試將綠髮窺清鏡，未愧僊姝玉鍊顔。
立秋前九日大雨凉甚二首·其一
作者：陸游
朝代：宋

天暑正三伏，雨來俄九秋。
寒聲入簷戶，爽氣襲巾褠。
山色凝深黛，溪流戰怒虬。
身輕更何苦，處處可閑遊。
立秋前九日大雨凉甚二首·其二
作者：陸游
朝代：宋

雨暗初疑暮，雲開已變秋。
有風生枕簟，無汗漬衣褠。
漉酒嘗浮螘，題詩走黑虬。
呼兒治書笈，吾欲剡中遊。
立秋前四日夜泛舟至跨湖橋
作者：陸游
朝代：宋

短楫追凉十里來，夜深却御便風回。
離離蒲葉先秋老，嫋嫋蘋花带露開。
陌上歌呼簪稻穗，橋邊燈火賣官醅。
時平樂事知何限，未嘆流年兩鬢催。
立秋後作
作者：陸游
朝代：宋

宋玉悲秋千載後，詩人例有早秋詩。
老夫自笑心如石，三日秋風漫不知。
立秋後十日風雨凄冷獨居有感
作者：陸游
朝代：宋

急雨鳴瓦溝，尖風入窗罅。
紗籠耿青燈，寂寂新秋夜。
誰言簿領中，乃復有此暇。
稍繙書册讀，已念灰火跨。
那知是羈客，恍若在家舍。
睡晚且熟眠，洗沐官有假。
立秋後四日雨
作者：陸游
朝代：宋

天爲新秋故作凉，海風吹雨入虛堂。
凉生庭樹陰陰綠，潤襲篝衣浥浥香。
杯泛鵝兒供小啜，碓舂雲子喜新嘗。
一年又見星橋近，未信仙家日月長。
竹窗晝眠
作者：陸游
朝代：宋

初夏暑雨薄，但覺白日長。
向來萬里心，盡付一竹床。
新筍出林表，森然羽林槍。
時聞解籜聲，靈府生清凉。
平生喜晝眠，此志晚乃償。
安枕了無夢，孰爲蝶與莊。
徐起掬寒泉，中有菱絲香。
清嘯送落日，與世永相忘。
笥中偶得去年二月都下數詩
作者：陸游
朝代：宋

昨佩魚符入鳳城，春風處處聽鶯聲。
欲尋舊友半爲鬼，重到西湖疑隔生。
浮世正如投六簙，野人何意慕三旌。
嚴州戍滿真當老，猶幸爲民死太平。
筍絕句
作者：陸游
朝代：宋

列仙閱世獨清癯，雪谷冰溪老不枯。
輸與錦棚孩子輩，千金一束入天厨。
筑舍
作者：陸游
朝代：宋

筑舍水雲鄉，蕭然似凈坊。
粥鐺菰米滑，羹釜藥苗香。
素壁圖嵩華，明窗讀老莊。
與人元淡淡，不是故相忘。
答客
作者：陸游
朝代：宋

人生各有營，爲吏最無策。
其間小黠者，但肯乘下澤。
絕筆光範書，掃迹翹才客。
早收畏塗身，未老歸阡陌。
嗟予昧擇術，誤計真累百。
衰病始知悔，泯默每自責。
孤舟寄渺莽，尚恨江湖迮。
客來勿多談，窮命不禁嚇。
答鄭虞任檢法見贈
作者：陸游
朝代：宋

臥龍山前秋雨晴，鄭子過我如夙昔。
照人眉宇寒巉巉，懸知筆有千鈞力。
鏡湖歲暮霜葉空，乃聞載酒同諸公。
歸来湖山皆動色，新詩一紙吹清風。
文章要須到屈宋，萬仞青霄下鸞鳳。
區區圓美非絕倫，彈丸之評方誤人。
策杖
作者：陸游
朝代：宋

山翁老病入腰膂，坐覺諸兒行步奔。
暫出衡門須策杖，千回上樹更堪論。
箕卜
作者：陸游
朝代：宋

孟春百草靈，古俗迎紫姑。
厨中取竹箕，冒以婦裙襦。
豎子夾扶持，插筆祝其書。
俄若有物憑，對答不須臾。
豈必考中否，一笑聊相娛。
詩章亦間作，酒食隨所須。
興闌忽辭去，誰能執其袪。
持箕畀竈婢，棄筆卧牆隅。
几席亦已徹，狼籍果與蔬。
紛紛竟何益，人鬼均一愚。
箜篌謠二首寄季長少卿·其一
作者：陸游
朝代：宋

庭樹非不榮，霜霣萬葉枯。
朋友豈我棄，漸遠勢自疏。
中夜起太息，發篋覓舊書。
塵昏蠹蝕損，行缺字欲無。
一讀色已變，再讀涕泪濡。
卷書置篋中，寧使飽蠹魚。
箜篌謠二首寄季長少卿·其二
作者：陸游
朝代：宋

少壯離別時，回顧日月長。
會合終有期，何恨天一方。
我齒如敗屐，君髮如新霜。
餘日復幾何，萬里遥相望。
欲泣老無泪，欲夢不可常。
寄書何時到，江漢春茫茫。
節物
作者：陸游
朝代：宋

節物猶關老病身，鄉儺佛粥一年新。
簷間百舌還多事，探借園林十日春。
簡何同叔
作者：陸游
朝代：宋

白髮都門客，青燈夜雪時。
盡捐塵世事，細看月湖詩。
格律冰霜敵，襟懷猿鶴知。
吾儕端後死，此事要深期。
簡傅十八官
作者：陸游
朝代：宋

朋舊凋零盡，新交得雋人。
文章諧律呂，議論足精神。
甚欲邀聯騎，無如困負薪。
蘭亭修禊近，爲記永和春。
簡僧求秦望山拄杖
作者：陸游
朝代：宋

老病龍鍾不自持，飽知藤杖可扶衰。
明朝欲入天台去，試就高人乞一枝。
簡南禪勤長老
作者：陸游
朝代：宋

宦遊處處是君恩，歸去無期莫更論。
眼正修行新有力，心空憂患已無根。
缽盂分我雲堂飯，拄杖敲君竹院門。
屈宋向來堪一笑，故鄉何戀更招魂。
簡楊庭秀
作者：陸游
朝代：宋

衮衮過白日，悠悠良自欺。
未成千古事，易滿百年期。
黄卷閑多味，紅塵老不宜。
相逢又輕别，此恨定誰知。
簡湖中隠者
作者：陸游
朝代：宋

十里隔天鏡，一庵依翠屏。
甘泉勝牛乳，靈藥似人形。
處處筇枝健，年年鬢色青。
客星猶不作，肯應少微星。
簡湖中隠者
作者：陸游
朝代：宋

夫子終年醉不醒，若爲問我故丁寧。
書因遣僕馱黄檗，詩許登山斸茯苓。
疇昔但知悲驥老，即今誰不羨鴻冥。
清宵定許敲門否，擬問黄庭兩卷經。
簡章德茂
作者：陸游
朝代：宋

殊方邂逅豈無緣，世事多乖復悵然。
造物無情吾輩老，古人不死此心傳。
冷雲黯黯朝横棧，紅葉蕭蕭夜滿船。
箇裏約君同著句，不應輸與灞橋邊。
簡蘇訓直判院莊器之賢良
作者：陸游
朝代：宋

行盡天涯白髮新，槿籬竹屋著閑身。
讀書達旦失衰病，食菜終年安賤貧。
正使寄聲無薛孟，不妨同里有荀陳。
從今杖履時相過，花柳村村次第春。
簡蘇邵叟
作者：陸游
朝代：宋

君家文獻歷十朝，魏公峨冕加金貂。
孫支得君愈雋發，貴名突兀凌烟霄。
居吳入蜀三十載，諸公孰能折簡招。
澗松意氣極磊砢，天馬毛骨何超遥。
鼎來行卷十九首，緱山明月聞吹簫。
沉香亭畔未須說，想見風雪上灞橋。
老夫誦之群玉府，學士如堵不敢驕。
爾來一編愈妙絕，粲若新霽瞻斗杓。
出爲龍首子何有，老穿豹尾我亦聊。
湖邊酒樓無十步，胸次懣懣思同澆。
簡譚德稱
作者：陸游
朝代：宋

幼輿骨相稱山巖，自要閑遊不避讒。
錦里先生爲老伴，玉霄散吏是頭銜。
探春苑路花篸帽，看月江樓酒滿衫。
惟恨題詩無逸氣，愧君陣馬與風颿。
簡譚德稱監丞
作者：陸游
朝代：宋

廣都江上送舟行，泪灑春風别少城。
冉冉幾經新歲律，依依猶有舊交情。
塵冠當挂彈何用，革带頻移瘦自驚。
剩欲約公風雨夜，一燈相對話平生。
簡邢德允
作者：陸游
朝代：宋

邢子襟靈舊絕塵，爾來句法更清新。
淡交喜得山栖友，傑作疑非火食人。
豈但僕奴看屈子，直須塗改到生民。
與君兩世交情厚，剩欲燈前對角巾。
簡鄰里
作者：陸游
朝代：宋

今年意味報君知，屬疾雖頻未苦衰。
獨坐空齋如自訟，小鎸殘俸類分司。
閑撐野艇漁蓑溼，亂插山花醉帽欹。
有興行歌便終日，逢人那識我爲誰。
簡黎道士
作者：陸游
朝代：宋

滿箔吴蠶繭漸稠，四郊膏雨麥方秋。
道人昔是茶山客，病叟新爲藥市遊。
耆舊凋零誰晤語，篇章璀璨尚風流。
蘭亭剡曲春光好，倘肯相從弄釣舟。
籌筆驛
作者：陸游
朝代：宋

運籌陳迹故依然，想見旌旗駐道邊。
一等人間管城子，不堪譙叟作降牋。
紀懷
作者：陸游
朝代：宋

未斸要離冢畔雲，儈牛得食寄鄉枌。
修身本欲善吾死，臨事豈忘尊所聞。
時序管寧親饋奠，江山龐老上丘墳。
飾巾家簀從來事，萬種悠悠莫苦分。
紅梅二首·其一
作者：陸游
朝代：宋

苧蘿山下越谿女，戲作長安時世粧。
白白朱朱雖小異，斷知不是百花香。
紅梅二首·其二
作者：陸游
朝代：宋

雪裏溪頭已占春，小園又試晚粧新。
放翁老去風情在，惱得梅花醉似人。
紙墨皆漸竭戲作
作者：陸游
朝代：宋

官庫誰能餉陟釐，漢宮無復賜隃麋。
不如掃盡書生事，閑伴兒童竹馬嬉。
紙閣午睡二首·其一
作者：陸游
朝代：宋

紙閣磚爐火一杴，斷香欲出礙蒲簾。
放翁不管人間事，睡味無窮似蜜甜。
紙閣午睡二首·其二
作者：陸游
朝代：宋

黄紬被暖青氈穩，紙閣油窗晚更妍。
一飽無營睡終日，自疑身在結繩前。
素飯
作者：陸游
朝代：宋

放翁年來不肉食，盤箸未免猶豪奢。
松桂軟炊玉粒飯，醯醬自調銀色茄。
時招林下二三子，氣壓城中千百家。
緩步橫摩五經笥，風爐更試茶山茶。
紫谿驛二首·其一
作者：陸游
朝代：宋

它鄉異縣老何堪，短髮蕭蕭不滿篸。
旋買一尊持自賀，病身安穩到江南。
紫谿驛二首·其二
作者：陸游
朝代：宋

雲外丹青萬仞梯，木陰合處子規啼。
嘉陵棧道吾能說，略似黄亭到紫谿。
累日倦甚不能觴客睡起戲作
作者：陸游
朝代：宋

粉闇紅蔫罇爼薄，不如止酒得安眠。
無心已破浮生夢，有力聊輕造化權。
脱髮滿梳真老矣，斷香縈几故翛然。
晚知古佛中邊語，正合蒙莊內外篇。
累日多事不復能觀書感嘆作此詩
作者：陸游
朝代：宋

我生無它長，所得靜而簡。
出仕三十年，不殖一金產。
四方到爲家，所向不容揀。
南遊極巨海，西戍掠危棧。
爲州亦何好，且復占仕版。
俸不給淖糜，况敢事酒琖。
晨興坐堂上，符檄高𡾰嵼。
藏書三萬軸，一字不到眼。
胸中積磊塊，嘆息誰爲鏟。
浮生固如此，正可付一莞。
累日文符沓至悵然有感三首·其一
作者：陸游
朝代：宋

豪氣人言苦不除，固應屏迹向江湖。
封侯萬里獨心在，餬口四方何事無。
薄俗更堪開眼看，老翁寧辦折腰趨。
鼠肝蟲臂今無擇，付與乾坤造化爐。
累日文符沓至悵然有感三首·其三
作者：陸游
朝代：宋

三十年爲一世人，孤城夢斷洛陽塵。
強顔懶復看人面，何地真堪著此身。
白骨久埋金谷友，黄花尚醉葛天民。
嚴光釣瀨雖亡恙，除却江山萬事新。
累日文符沓至悵然有感三首·其二
作者：陸游
朝代：宋

白首逢人只累欷，今雖未是昨真非。
文章才盡欲焚稿，仕宦興闌當拂衣。
浪出自應爲後戒，放言那計墮危機。
遼天華表蒼茫裏，千載何人識令威。
累日濃雲作雪不成遂有春意
作者：陸游
朝代：宋

釀雪經旬竟不成，一霜却作十分晴。
雲歸岫穴千峰立，暖入郊原萬耦耕。
菖葉離離豐歲候，梅花眷眷故人情。
道傍孤店新醅熟，已有幽禽一兩聲。
累日無酒亦不肉食戲作此詩
作者：陸游
朝代：宋

小築精廬剡曲傍，枵然蟬腹與龜腸。
酒錢覓處無司業，齋日多来似太常。
雲碓旋舂菰米滑，風爐親候藥苖香。
明年更入南山去，要試囊中服玉方。
細雨
作者：陸游
朝代：宋

細雨重雲漸入梅，陰陰門巷長新槐。
壯心已與年俱逝，脫髮應無術可栽。
美睡常嫌鶯喚起，清愁却要酒闌回。
年來百事非平昔，信手題詩懶剪裁。
紹熙辛亥九月四日雨後白龍挂西北方復雨三日作長句記之
作者：陸游
朝代：宋

長空黮闇如欲夜，白龍騰拏見雲罅。
鱗間出火光照江，尾卷風霆雨如射。
老人百歲見未曾，兒童閉門伏床下。
髮毛慘凛誰復支，性命么微不禁嚇。
登塲已嘆禾生耳，出戸仍愁泥沒胯。
皇天生民豈不愛，龍亦何心敗吾稼。
父老相看出無策，攬涕頓顙號枌社。
移床避漏我亦忙，秉燭題詩寄悲吒。
紹興中予初仕爲寧德主簿與同官飲酒食蠣房甚樂後五十年有餉此味者感嘆有賦酒海者大勸杯容一升當時所尚也
作者：陸游
朝代：宋

昔仕閩江日，民淳簿領閑。
同寮飛酒海，小吏擘蠔山。
夢境悠然逝，羸軀獨爾頑。
所嗟晨鏡裏，非復舊朱顔。
紹興中與陳魯山王季夷從兄仲高以重九日同遊禹廟後三十餘年自三橋泛舟歸山居秋高雨霽望禹廟樓殿重複光景宛如當時而三人者皆下世予亦衰病無聊慨然作此詩
作者：陸游
朝代：宋

重樓傑閣倚虚空，紅日蒼烟正鬱葱。
鄉國歸来渾似鶴，交朋零落不成龍。
人生真與夢何校，我輩故應情所鍾。
泪漬清詩却回棹，不眠一夜聽鳴蛩。
紹興庚辰余遊謝康樂石門與老洪道士痛飲賦詩既還山陰王仲信爲予作石門瀑布圖今二十有四年開圖感嘆作二首·其一
作者：陸游
朝代：宋

二十餘年别石門，燈前感舊欲消魂。
人生萬事皆如夢，自笑區區記劍痕。
紹興庚辰余遊謝康樂石門與老洪道士痛飲賦詩既還山陰王仲信爲予作石門瀑布圖今二十有四年開圖感嘆作二首·其二
作者：陸游
朝代：宋

愛酒黄冠鬢如雪，石門邂逅一樽同。
懸知久作此山土，愁對畫圖秋雨中。
紹興癸亥余以進士來臨安年十九明年上元從舅光州通守唐公仲俊招觀燈後六十年嘉泰壬戌被命起造朝明年癸亥復見燈夕遊人之盛感嘆有作
作者：陸游
朝代：宋

隨計當時入帝城，笙歌燈火夜連明。
寧知六十餘年後，老眼重來看太平。
紹興辛未至丙子六年間予年方壯每遇重九多與一時名士登高於蕺山宇泰閣距開禧丁卯六十年憂患契闊何所不有追數同遊諸公乃無一人在者而予猶强健慘愴不能已賦詩識之
作者：陸游
朝代：宋

故里登高接雋遊，即今不計幾番秋。
一樽尚與菊花醉，萬事不禁江水流。
薄命雖多死閭巷，逢時亦有至公侯。
若論耄歲朱顔在，窮達皆當輸一籌。
紹興辛酉予年十七矣距今已六十年追感舊事作絕句
作者：陸游
朝代：宋

常憶初年十七時，朝朝烏帽出從師。
忽逢寒食停供課，正寫礬書作贗碑。
結茅
作者：陸游
朝代：宋

結茆湖曲兩三間，客少柴荆盡日關。
插架圖書娛晚暮，滿灘鷗鷺伴清閑。
壁龕吳晉千年字，窗納秦稽萬疊山。
自怪堅頑推不倒，時來臨水照蒼顔。
絕勝亭
作者：陸游
朝代：宋

蜀漢羈逰歲月侵，京華乖隔少來音。
登臨忽據三江會，飛動從來萬里心。
地勝頓驚詩力壯，氣增不怕酒杯深。
一琴一劍白雲外，揮手下山何處尋。
絕句
作者：陸游
朝代：宋

山遮水隔重重堠，雨練風柔處處花。
一病半年能不死，又將此恨醉天涯。
絕嘆
作者：陸游
朝代：宋

老屋環青嶂，衰翁卧白頭。
殘書且遮眼，薄酒不澆愁。
世故真難料，吾生愈覺浮。
餘年更須惜，幸得返山丘。
絕祿以來衣食愈不繼小兒力圖之殊未有涯予謂不若痛節用爾示以此詩
作者：陸游
朝代：宋

處世吾傷拙，營生汝亦疏。
如謀道邊舍，似信枕中書。
甕牖居疑泰，藜羹食敢餘。
晏嬰元學墨，勿負此心初。
統分稻晚歸二首·其一
作者：陸游
朝代：宋

出裹一簞飯，歸收百把禾。
勤勞解堪忍，餘暇更吟哦。
歲惡增吾困，家貧賴汝多。
村醪莫辭醉，羮芋學岷峨。
統分稻晚歸二首·其二
作者：陸游
朝代：宋

薄酒不自酌，夕陽須汝歸。
橘包霜後美，豆莢雨中肥。
路遠應加飯，天寒莫減衣。
老懷憂自切，道眼看皆非。
綿州録參廳觀姜楚公畫鷹少陵爲作詩者
作者：陸游
朝代：宋

我來訪古涪之濱，不辭百罔冀一真。
走馬朝尋海椶館，斫膾夜醉魴魚津。
越王高樓亦已換，俯仰今古堪悲辛。
督郵官舍最卑陋，棟撓楹腐知幾春。
巋然此壁獨亡恙，老槎勁翮完如新。
向來劫火何自免，叱呵守護疑有神。
妖狐九尾穴中國，共置不問如越秦。
天時此物合致用，下韝指呼端在人。
會當原野灑毛血，坐令萬里清烟塵。
老眼還憂不及見，詩成肝膽空輪囷。
綿州魏成縣驛有羅江東詩云芳草有情皆礙馬好雲無處不遮樓戲用其韵
作者：陸游
朝代：宋

老夫乘興忽西遊，遠跨秦吳萬里秋。
尊酒登臨遍山寺，歌辭散落滿江樓。
孤城木葉蕭蕭下，古驛灘聲㶁㶁流。
未許詩人誇此地，茂林修竹憶吾州。
緋桃開小酌
作者：陸游
朝代：宋

我廬城南村，家無十金産。
種花雖歷歲，名品終有限。
頗欲及暇時，著譜書之簡。
今朝緋桃開，歡喜洗酒醆。
鄰翁亦喜事，爲我一笑莞。
但恨苜蓿盤，蔬薄欠佳饌。
往來見已熟，勸揖忘愧赧。
一事粗可言，似具識花眼。
緑淨亭晚興
作者：陸游
朝代：宋

緑淨亭邊物色奇，放翁睡起曵笻枝。
新涼已似雁来後，微雨却如梅熟時。
緑竹成陰藏細棧，朱闌倒影入清池。
登臨獨恨非吾土，不爲城頭畫角悲。
緗梅三首·其一
作者：陸游
朝代：宋

疏影横斜事已非，小園日暮鎖芳菲。
素綃應怯東風思，故著重重淺色衣。
緗梅三首·其三
作者：陸游
朝代：宋

紅梅眼看風吹盡，更有緗梅亦已無。
天與色香天自愛，不教一點上蜂鬚。
緗梅三首·其二
作者：陸游
朝代：宋

香似海沈黄似酒，不禁風雪最遲開。
放翁欲作梅花譜，蠟屐搘笻日日來。
練塘
作者：陸游
朝代：宋

微風吹頰酒初醒，落日舟横杜若汀。
水秀山明何所似，玉人臨鏡暈螺青。
縱步近村
作者：陸游
朝代：宋

病去身輕試杖藜，滿村蕎麥正離離。
照溪自嘆尚微瘦，趁渡人言殊未衰。
草塞瓶頭沽濁酒，花簪笠頂引群兒。
裴回不恨歸差晚，正愛青燈映竹籬。
縱筆
作者：陸游
朝代：宋

冉冉殘年迫耄期，肱雖三折未成醫。
北山愚公世方笑，東郭順子吾所師。
萬里元非破賊手，一生無奈造物兒。
梅雨初晴湖水滿，未妨把酒細哦詩。
縱筆
作者：陸游
朝代：宋

山合水将窮，真宜著放翁。
醉嫌天地迮，老覺歲時公。
偃蹇松逃世，翩仙鶴駕風。
舊交零落盡，一笑與誰同。
縱筆
作者：陸游
朝代：宋

氣本充天地，書非汗馬牛。
人人見堯舜，世世有巢由。
朝市紅塵鬧，山村白髮稠。
所欣吾道在，江漢古東流。
縱筆三首·其一
作者：陸游
朝代：宋

老眼輕千乘，枯腸却八珍。
直令身潦倒，未害膽輪囷。
酒裏遺浮世，書中見古人。
平生笑園綺，老蹋帝城塵。
縱筆三首·其一
作者：陸游
朝代：宋

閑經月下白蘋洲，半脫風前紫綺裘。
曾值東風謁鸞駕，却因南渡看龍舟。
年光已付瞢騰醉，天宇誰從汗漫遊。
莫怪又成横笛去，故人期我玉華樓。
縱筆三首·其三
作者：陸游
朝代：宋

天道何時定，人生固有涯。
壯年行出塞，晚歲病還家。
積憤憑誰豁，孤忠祇自嗟。
今朝茅屋底，隱約聽霜笳。
縱筆三首·其三
作者：陸游
朝代：宋

行省當年駐隴頭，腐儒隨牒亦西遊。
千艘衝雪魚關曉，萬竈連雲駱谷秋。
天道難知羌更熾，神州未復士堪羞。
會須瀝血書封事，請報天家九世讎。
縱筆三首·其二
作者：陸游
朝代：宋

壯歲志天下，崎嶇無一施。
高談對鄰父，朴學付癡兒。
補柵憐雞冷，分糧憫雀饑。
吾生忽至此，惆悵鏡中絲。
縱筆三首·其二
作者：陸游
朝代：宋

東都宫闕鬱嵯峨，忍聽胡兒敕勒歌。
雲隔江淮翔翠鳳，露霑荆棘沒銅駝。
丹心自笑依然在，白髮將如老去何。
安得鐵衣三萬騎，爲君王取舊山河。
縱筆二首·其一
作者：陸游
朝代：宋

凍研笑臞儒，雕弓隱獵徒。
不成平趙魏，正可老江湖。
憔悴頭雖秃，輪囷膽尚粗。
咸陽呼五白，何遽不能盧。
縱筆二首·其一
作者：陸游
朝代：宋

天下本無事，吾生行且休。
關心惟酒盞，入眼獨漁舟。
雁過三湘曉，雲開二華秋。
殷勤驛樓柱，小草記曾遊。
縱筆二首·其一
作者：陸游
朝代：宋

晨炊躬稼米，夜讀世藏書。
俯仰無多愧，心知死有餘。
縱筆二首·其一
作者：陸游
朝代：宋

騎鶴翩翩過月傍，浩然風露九秋凉。
忽聞捲地潮聲起，始覺江山近故鄉。
縱筆二首·其二
作者：陸游
朝代：宋

故國吾宗廟，群羌我虜讎。
但應堅此念，寧假用它謀。
望駕遺民老，忘兵志士憂。
何時聞遣將，往護北平秋。
縱筆二首·其二
作者：陸游
朝代：宋

百尺松根結茯苓，千年長養似人形。
誰知金鼎烹初熟，恰直山翁醉欲醒。
縱筆二首·其二
作者：陸游
朝代：宋

相馬失之瘦，知人良獨難。
雖居環堵室，未廢切雲冠。
暮雨潼關暗，秋風渭水寒。
深蕪埋壯士，千古爲悲歡。
縱筆二首·其二
作者：陸游
朝代：宋

破囷供飯足，陋屋著身寬。
小蹇勤芻秣，時時一跨鞍。
縱筆五首·其一
作者：陸游
朝代：宋

惰游不能耕，心愧新舂白。
嘯傲茅三間，主人終勝客。
縱筆五首·其三
作者：陸游
朝代：宋

溫溫地爐紅，皎皎紙窗白。
忽聞啄木聲，疑是敲門客。
縱筆五首·其二
作者：陸游
朝代：宋

朝士腰下黄，山僧鼻端白。
放翁俱笑汝，飽飯作閑客。
縱筆五首·其五
作者：陸游
朝代：宋

小兒勿大勤，使汝髮早白。
長爲南畝民，殊勝東閤客。
縱筆五首·其四
作者：陸游
朝代：宋

雪晴蓼甲紅，雨足韭頭白。
雖無萬錢具，野飯可留客。
縱筆四首·其一
作者：陸游
朝代：宋

兀兀一無爲，冥冥百不知。
倦多惟嗜睡，食晚遂忘饑。
開卷渾如夢，逢人不省誰。
何須覓知識，木石即吾師。
縱筆四首·其一
作者：陸游
朝代：宋

文叔一人知此翁，洛陽城裏又東風。
譲他綠髮好年少，二十四歲作三公。
縱筆四首·其一
作者：陸游
朝代：宋

胸中略無一點事，眼底常展數行書。
半饑半飽便可爾，衣食何須求有餘。
縱筆四首·其一
作者：陸游
朝代：宋

莫笑畸翁迫耄期，從來不許俗人知。
繫船慣聽巴東雨，畫策曾從渭北師。
袖劍客同樓上醉，爛柯人看洞中棋。
如今更欲滄溟去，鯨浪浮天信所之。
縱筆四首·其三
作者：陸游
朝代：宋

拖得烏藤到處行，看山看水眼猶明。
但期少健遊潼華，豈必長生似老彭。
一緉青鞋吾事了，半甔綠酒萬緣輕。
安知不作希夷叟，生長兵間老太平。
縱筆四首·其三
作者：陸游
朝代：宋

晝倦夜常成美睡，病多老却未全衰。
歸從冊府猶披卷，了却官書更賦詩。
縱筆四首·其三
作者：陸游
朝代：宋

背上嵯峨兩肉山，明駞有債自須還。
玉霄峰頭雪色鹿，清曉一聲烟雨間。
縱筆四首·其三
作者：陸游
朝代：宋

薙草除枯葉，勞人亦動心。
無愁疏把酒，習懶罷彈琴。
濯垢臨溪水，追凉就木陰。
常尋省力處，外物孰能侵。
縱筆四首·其二
作者：陸游
朝代：宋

一紙除書到海邊，紫皇賜號武夷仙。
功名敢道渾無意，暫作閑人五百年。
縱筆四首·其二
作者：陸游
朝代：宋

一點湛空明，居然萬事輕。
菜元勝肉食，車豈異徒行。
幻境終何在，金丹本自成。
信能如是解，土苴亦長生。
縱筆四首·其二
作者：陸游
朝代：宋

小兒讀書耕且養，老夫入朝仕易農。
明春史成許歸去，父子相逐歌年豐。
縱筆四首·其二
作者：陸游
朝代：宋

常笑相如賦上林，肯爲子政鑄黄金。
心光自發誰能障，踵息無聲不厭深。
摇齒復牢堪决肉，枯顱再茁已勝簪。
老松澗底雖終棄，霜雪元知不解侵。
縱筆四首·其四
作者：陸游
朝代：宋

坊遠不聞宮漏聲，三茅鐘殘窗欲明。
山童睡熟呼不應，添水拂書翁自行。
縱筆四首·其四
作者：陸游
朝代：宋

夢事飽曾經，靈臺了不驚。
冤親同一妄，魔佛兩皆平。
應物如風過，投床即鼾聲。
晨興拂几硯，猶恨太勞生。
縱筆四首·其四
作者：陸游
朝代：宋

未說無功爵位叨，昔人所畏在功高。
印如斗大寧常保，劍拄頤長祇自勞。
酒社極知身可隱，獵場猶得氣差豪。
世間見透渾無事，狐貉安能詫縕袍。
縱筆四首·其四
作者：陸游
朝代：宋

素月徘徊牛斗間，天風吹鶴度函關。
一年似此佳時少，喚起陳摶醉華山。
縱遊
作者：陸游
朝代：宋

人事元知不可諧，名山踏破幾青鞋。
百錢挂杖無時醉，一鍤隨身到處埋。
驛壁讀詩摩病眼，僧窗看竹散幽懷。
亦知詩料無窮盡，燈火蕭疏過縣街。
縱遊歸泊湖橋有作
作者：陸游
朝代：宋

西蜀東吳到處遊，千巖萬壑獨吾州。
短篷載月娥江夜，小蹇尋詩禹寺秋。
村酒可賒常痛飲，野人有興即相求。
何由喚得王摩詰，爲畫湖橋一片愁。
縱遊深山隨所遇記之四首·其一
作者：陸游
朝代：宋

行穿犖确度谽谺，路跨清溪一木斜。
歷盡艱危到平地，壞垣欹屋兩三家。
縱遊深山隨所遇記之四首·其三
作者：陸游
朝代：宋

道逢山客束荆薪，口眼睢盱略似人。
試問村名瞠不語，剨然長嘯上嶙峋。
縱遊深山隨所遇記之四首·其二
作者：陸游
朝代：宋

山徑欹危細棧通，孤村小店夕陽紅。
竹郎有廟臨江際，木客無家住箐中。
縱遊深山隨所遇記之四首·其四
作者：陸游
朝代：宋

古寺蕭蕭不見僧，飛鼪滿屋老梟鳴。
空房終夜無燈火，斷木支門睡到明。
繫舟下牢溪游三游洞二十八韵
作者：陸游
朝代：宋

舊觀三峽圖，常謂非人情。
意疑天壤間，豈有此崢嶸。
畫師定戲耳，聊欲窮丹青。
西游過沔鄂，莽莽千里平。
昨日到峽州，所見始可驚。
乃知畫非妄，却恨筆未精。
及兹下牢戍，峰嶂畢自呈。
下入裂坤軸，高鶱插青冥。
角勝多列峙，擅美有孤撐。
或如釡上甑，或如坐後屏。
或如倨而立，或如喜而迎。
或深如螺房，或疏如窗櫺。
峨巍冠冕古，婀娜髻鬟傾。
其間絕出者，虎搏蛟龍獰。
崩崖凜欲墮，修梁架空横。
懸瀑瀉無底，終古何時盈。
幽泉莫知處，但聞珩珮鳴。
怪怪與奇奇，萬狀不可名。
久聞三游洞，疾走忘病嬰。
竇穴初漆黑，傴僂捫壁行。
方虞觸蟄蛇，頫見一點明。
扶接困僮奴，恍然出瓶罌。
穹穹厦屋寬，滴乳成微泓。
題名歐與黄，雲蒸蒼蘚平。
穿林走驚麕，拂面逢飛鼪。
息倦盤石上，拾樵置茶鐺。
長嘯答谷響，清吟和松聲。
辭卑不堪刻，猶足寄友生。
繫舟二首·其一
作者：陸游
朝代：宋

繫舟江浦待潮平，嘆息無人共月明。
歴盡世間多少事，飄然依舊老書生。
繫舟二首·其二
作者：陸游
朝代：宋

地曠月明鋪素練，霜寒河淺拂輕綃。
手扶萬里天壇杖，夜過前村禹會橋。
繫舟平水步
作者：陸游
朝代：宋

舟尾參差野岸横，屐聲穿市得閑行。
雨昏茆店炊烟濕，人語蓬窗績火明。
枝上橙香初受摘，擔頭菰脆正堪烹。
漁樵自是平生意，不爲衰遲薄宦情。
繫船
作者：陸游
朝代：宋

高樹滴殘雨，叢蘆生夕風。
惰遊貧有自，老鈍學無功。
歲月詩編裏，江湖旅色中。
烟村繫船處，邂逅得漁翁。
置酒梅花下作短歌
作者：陸游
朝代：宋

歲月不貸人，綠髮成華顛。
此生幾兩屐，念之每悽然。
我本塵外客，已絕區中緣。
惟當及未死，勤醉梅花前。
瘦影寫微月，疏枝横夕烟。
偃蹇巖壑間，欲與松忘年。
豈亦薄世俗，忽逐天風翩。
吾詩不徒歌，持配湘娥弦。
羅山平雲閣
作者：陸游
朝代：宋

上方高閣與雲齊，蠟屐穿雲步步躋。
却恐此身生羽翼，不從平地作階梯。
九門路接青霄近，四望山連碧海低。
徙倚闌干重回首，疏林烟暝野猿啼。
羅江驛翠望亭讀宋景文公詩
作者：陸游
朝代：宋

撲馬征塵拂不開，高亭欹帽一徘徊。
蜀山地暖稀逢雪，閏歲春遲未見梅。
陂水近人無鷺下，烟林藏寺有鐘來。
宋公出牧曾題壁，錦段雖殘試剪裁。
羅浮山
作者：陸游
朝代：宋

十里山光翠障開，重遊何事意徘徊。
石樓自向雲中見，仙島誰知海上來。
丹竈尚能含日月，龍潭還解起風雷。
天涯爲郡空華髮，十二年間到兩回。
羈懷
作者：陸游
朝代：宋

羈懷不復耐悲歡，清鏡朝朝雪鬢繁。
謝傅畏逢親友別，龐公思遺子孫安。
殘骸累歲歸民伍，半俸今春上縣官。
閉戶惟須學堅坐，不知更敗幾蒲團。
美睡
作者：陸游
朝代：宋

老來胸次掃崢嶸，投枕神安氣亦平。
漫道布衾如鐵冷，未妨鼻息自雷鳴。
天高斗柄闌干曉，露下雞塒腷膊聲。
俗念絕知無起處，夢爲孤鶴過青城。
群兒
作者：陸游
朝代：宋

野行遇群兒，呼笑運甓忙。
共爲小浮圖，嶙峋當道旁。
蜆殻以注燈，椀足以焚香。
須臾一鬨散，無益亦何傷。
古來富貴人，峨冠登廟堂。
謀謨一悖謬，縣宇失太康。
坐令安業民，血喋而屍僵。
傳呼一朝寵，遺患日月長。
均爲兒戲爾，禍機孰深藏。
我作群兒詩，特用砭世盲。
羲農
作者：陸游
朝代：宋

羲農去不反，釋老似而非。
太息眾皆醉，逝將誰與歸。
經時忘肉味，盡日掩柴扉。
安得同心者，燈前語造微。
羸卧
作者：陸游
朝代：宋

羸卧將如老景何，小園風月且婆娑。
茶因春困論交密，酒爲家貧作態多。
馬上元無聽鷄句，原頭那有飯牛歌。
自憐遠屏猶多事，賣藥歸來買釣蓑。
羸疾
作者：陸游
朝代：宋

羸疾止還作，已過秋暮時。
但當名百藥，那更謁三醫。
强飯幸如昨，清遊元有期。
新霜宜野店，行矣不須疑。
羸老
作者：陸游
朝代：宋

羸老幸未死，敢嗟生理微。
牛閑牧童卧，犬吠市船歸。
月落見收網，燈青聞踏機。
時時語鄰里，井臼幸相依。
翌日早晴
作者：陸游
朝代：宋

澤居傍海壖，暑雨困積潦。
四顧路俱絕，所至泥浩浩。
坐卧敗屋中，兀若在孤島。
得米無束薪，端憂令人老。
今朝復何朝，浮雲散如掃。
一蟬鳴高槐，兩蝶點平草。
欣然受凉颸，便欲事幽討。
呼童羈我駒，東走天台道。
習懶自咎
作者：陸游
朝代：宋

習懶多遺事，時能害睡眠。
獾驕殘竹筍，鼠橫嚙床氈。
猧子巡籬落，狸奴護簡編。
人間有俊物，求買敢論錢。
翠圍院
作者：陸游
朝代：宋

曉入翠圍寺，擁門千萬峰。
山空鳥自命，林茂鹿相從。
嫋嫋風中筰，昏昏雲外鐘。
將歸興未盡，清嘯倚長松。
翠微堂
作者：陸游
朝代：宋

萬頃青山只一溪，此中聊欲效真栖。
尋深巧被閑雲到，破靜時聞幽鳥啼。
羞有卑功追管晏，慚無高節比夷齊。
困眠饑食真吾事，寶篆香殘日又西。
翦牡丹感懷
作者：陸游
朝代：宋

雨聲點滴漏聲殘，短褐猶如二月寒。
閉戶自憐今伏老，聯鞍誰記舊追歡。
欲持藤榼沽春碧，自傍朱欄翦牡丹。
不爲挂冠方寂寞，宦遊强半是祠官。
老伶
作者：陸游
朝代：宋

老伶頭已白，相識不論年。
時出隨童稚，猶能習管弦。
烟林梅市路，風幔放翁船。
餘酒堪同醉，君無惜醉眠。
老健
作者：陸游
朝代：宋

年垂九十身猶健，竹屋荆扉不厭低。
挈榼自沽深巷酒，擁衾遥聽別村鷄。
家添豚柵還堪賦，路認牛欄每不迷。
惟恨窮秋開霽少，晚來小雨又成泥。
老健
作者：陸游
朝代：宋

才智不足狂有餘，此身老健更誰如。
齒牢尚可決乾肉，目瞭未妨觀細書。
不怪模稜嗤了了，但驚紾臂勸徐徐。
曉看瓜壟初牽蔓，一笑呼兒勿廢鉏。
老去
作者：陸游
朝代：宋

老去時時病，春来日日陰。
文書有期會，山水負登臨。
倦客風埃眼，孤臣狗馬心。
餘寒欺短褐，莫惜酒杯深。
老君洞
作者：陸游
朝代：宋

丹鳯樓頭語未終，崎嶇蜀道復相逢。
太清宫闕俱煨燼，豈亦南來避賊鋒。
老嘆
作者：陸游
朝代：宋

事與年俱往，心於世轉疏。
曼膚銷欲盡，鬒髮變無餘。
野店通賒酒，鄰翁伴荷鉏。
尚嗟餘習在，夢課吏鈔書。
老嘆
作者：陸游
朝代：宋

人生易衰老，萬事海濤翻。
但恨芳尊迮，寧悲雪鬢繁。
諸儒輕古學，遺虜盜中原。
有語誰能聽，毋矜舌尚存。
老嘆
作者：陸游
朝代：宋

八十未滿七十餘，山巔水涯一丈夫。
長鳴未免似野鶴，生意欲盡如枯株。
臨安宮闕經營初，銀鞍日日醉西湖。
不須細數舊酒徒，當時兒童今亦無。
老嘆
作者：陸游
朝代：宋

步遲腰傴僂，面瘦骨崢嶸。
貧病消前業，耕樵樂太平。
有歌悲易水，無酒醉湖城。
何許容身得，門前釣艇橫。
老嘆
作者：陸游
朝代：宋

百年逝不留，萬事本難料。
夜行鐘漏迫，但取賢達笑。
頗疑功名事，造物付年少。
歸休莫問人，曉鏡勤自照。
老嘆
作者：陸游
朝代：宋

老翁終日飽還嬉，常拾兒童竹馬騎。
食爲齒摇艱咀嚼，冠因髮少易傾欹。
烏烏歌罷人誰問，咄咄書成自不知。
堪笑殘生似蒲柳，秋風未到已先衰。
老嘆
作者：陸游
朝代：宋

齒髮衰殘久退休，衡茅荒寂更禁秋。
一無用力身猶倦，百不關心夢亦愁。
遠浦卧看鳬泛泛，深林時聽鹿呦呦。
天台日有遊僧過，白朮黄精不待求。
老境
作者：陸游
朝代：宋

一生幸免踐危機，老境還山飽蕨薇。
智士固知窮有命，達人元謂死爲歸。
臨窗蜀紙謄詩草，出戶郿縧繫褐衣。
堪笑街頭小兒女，問予君是伯休非。
老境
作者：陸游
朝代：宋

平生百不遂，惟有老如期。
眼澀觀書夜，心衰把酒時。
僧分新掘藥，客誦舊題詩。
四十年前我，回看定是誰。
老境
作者：陸游
朝代：宋

髮白未及童，齒揺未及脫。
正如一席飲，燒燭將見跋。
谿山環草舍，霜露侵布褐。
文章雖自力，亦已强弩末。
寜將垂老耳，更受世事聒。
匡廬入我夢，行已寄瓶鉢。
老境二首·其一
作者：陸游
朝代：宋

白髮短欲盡，人嗤心尚孩。
埋盆池瀲灧，累瓦塔崔嵬。
軟飯三舂米，醇醪九醞醅。
忽然拈筆起，記著早梅開。
老境二首·其二
作者：陸游
朝代：宋

今日霜殊重，衰翁老可憐。
朝晡兩炊火，覆藉一床氈。
人客容稱疾，兒童不攪眠。
雲開見殘日，更愛小窗妍。
老學庵
作者：陸游
朝代：宋

窮冬短景苦匆忙，老學庵中日自長。
名譽不如心自肯，文辭終與道相妨。
吾心本自同天地，俗學何知溺粃糠。
已與兒曹相約定，勿爲無益費年光。
老學庵
作者：陸游
朝代：宋

老學衡茅底，秋毫敢自欺。
開編常默識，閉戶有餘師。
大節艱危見，真心夢寐知。
唐虞元在眼，生世未爲遲。
老學庵井
作者：陸游
朝代：宋

老學庵北井，六月寒如冰。
大旱不涸雨不增，凜如人以常德稱。
日濟千人不驕矜，置而不汲渠自澄。
轆轤三丈青絲繩，對之已足凉肺膺。
使我終日卧曲肱，顧謂此井真良朋。
蕩除炎歊却塵垢，宜有鬼神來護守。
嗚呼涇水一石泥數斗，正使逢時亦何有。
老學庵北作假山既成即雨彌月不止
作者：陸游
朝代：宋

古者封禪歲，乾封輒枯旱。
不言絕民食，徒欲曬日觀。
我今作小山，纔及仞有半。
下潴數斗水，草木稍葱蒨。
蕞爾何足言，造物亦幽贊。
冥冥一月雨，陰翳迷昏旦。
芳草爭抽萌，珍木亦擢幹。
龜魚出復沒，鳥雀聚仍散。
彼天初何私，遺我耳目玩。
遂令閭巷間，日厭鵓鴣喚。
淖深樵蘇絕，有米不能爨。
爲小乃害大，未可以理斷。
憂懼塞胸中，當食屢興嘆。
培塿固易平，荷鍤愧吾懦。
老學庵北窗雜書七首·其一
作者：陸游
朝代：宋

本慕修真謝俗塵，中年蹭蹬作詩人。
即今恨養金丹晚，且向江湖作釣緡。
老學庵北窗雜書七首·其七
作者：陸游
朝代：宋

龜常曳尾豈非樂，鶴已鎩翎徒自傷。
造物今知不負汝，北窗夜雨默焚香。
老學庵北窗雜書七首·其三
作者：陸游
朝代：宋

茅齋遥夜養心君，靜處工夫自策勛。
正喜殘香伴幽獨，鴉鳴窗白又紛紛。
老學庵北窗雜書七首·其二
作者：陸游
朝代：宋

偶住人間遂許時，殘骸自笑尚支持。
直須消破黄齏盡，始是浮生結局時。
老學庵北窗雜書七首·其五
作者：陸游
朝代：宋

定交魚鳥欲忘形，獨岸綸巾坐草亭。
不恨囊中無赤仄，且欣案上有黄庭。
老學庵北窗雜書七首·其六
作者：陸游
朝代：宋

松棚接屋得陰多，石徑生苔奈滑何。
盡道疏籬宜細雨，晴時最好晒漁蓑。
老學庵北窗雜書七首·其四
作者：陸游
朝代：宋

小龍團與長鷹爪，桑苧玉川俱未知。
自置風爐北窗下，勒回睡思賦新詩。
老學庵夜興
作者：陸游
朝代：宋

冷卧空齋枕曲肱，饑鷹驚起髮鬅鬙。
烟霞華嶽逃名客，風雪廬山入定僧。
槲葉蔽身勝衣帛，金丹照室不燃燈。
禿翁自笑無名字，聊向江湖襲舊稱。
老學庵自規
作者：陸游
朝代：宋

堯德被四表，其本在身修。
江河水稽天，發源乃涓流。
人忍於搏蝨，習熟且解牛。
象箸與玉杯，漆器實其由。
斯須失兢畏，惡名溢九州。
始乎爲善士，終可蹈軻丘。
孰置汝太山，孰擠汝污溝。
降福孰汝私，得禍孰汝讎。
聖狂在一念，禍福皆自求。
易簀汝所知，垂死勿惰偷。
老將二首·其一
作者：陸游
朝代：宋

憶昔東都有事宜，夜傳帛詔起西師。
功名無分身空在，猶指金創說戰時。
老將二首·其二
作者：陸游
朝代：宋

百戰西歸變姓名，悲歌擊筑醉湖城。
貂裘換得金鵶觜，種藥南山待太平。
老將效唐人體
作者：陸游
朝代：宋

寶劍夜長鳴，金痍老未平。
指弓誇野戰，抵掌說番情。
已矣黑山戍，悵然青史名。
和親不用武，教子作儒生。
老態
作者：陸游
朝代：宋

齒如强留客，雖住無久理。
目如新募兵，臨敵烏可使。
齒廢疏粱肉，目澀屏書史。
浮世真幾何，老態遽如此。
啜粥習安坐，用短亦自喜。
作詩記吾衰，聊用調稚子。
老態二首·其一
作者：陸游
朝代：宋

破榼愁春近，空囷畏日長。
頭風便菊枕，足痹倚藜床。
冉冉殘年逼，悠悠萬事忘。
有兒堪晤語，無客亦何妨。
老態二首·其二
作者：陸游
朝代：宋

寡欲貧何損，無才老更宜。
挂牆多漢刻，插架半唐詩。
飯已頻摩腹，兒來暫解頤。
尚悲吳蜀遠，未免故人思。
老態自遣
作者：陸游
朝代：宋

似見不見目愈衰，欲墮不墮齒更危。
誰令汝年八九十，常欲强健寧非癡。
目昏大字亦可讀，齒摇猶能决濡肉。
若知用短百無憂，此理正如夔一足。
矇矓臲卼俱有味，笑侮莫聽傍人喙。
但令孫曾能力耕，一飽不妨還美睡。
老懷
作者：陸游
朝代：宋

老懷常易感，秋雨苦難晴。
羈枕悲歡夢，高城長短更。
榮枯一蟻垤，成壞幾棋枰。
抱疾茅簷下，行人肯寄聲。
老懷
作者：陸游
朝代：宋

身見高皇再造初，名場流輩略無餘。
舊書科斗纔存字，薄業蝸牛僅有廬。
迂士豈堪新貴使，少年自與老人疏。
荒園寂寂堆霜葉，抱甕何妨日灌蔬。
老景
作者：陸游
朝代：宋

老景雖無幾，爲農尚有餘。
曾傳種魚術，新得相牛書。
黍酒時留客，菱歌或起予。
平生湖海志，高枕看嚴徐。
老景
作者：陸游
朝代：宋

老死知無日，天公偶見寬。
疾行逾百步，健啖每三餐。
身瘦短裁褐，髮稀低作冠。
年來更小黠，不據伏波鞍。
老歎
作者：陸游
朝代：宋

一齒危將墮，雙瞳久已昏。
謀生賴蔬圃，養拙閉柴門。
多病從來慣，虛名不足論。
自憐餘一念，猶欲濟元元。
老民二首·其一
作者：陸游
朝代：宋

乞得不貲身，林間號老民。
兒因作詩瘦，家爲買書貧。
村僕欺謾少，鄰翁語笑真。
今朝鹽酪盡，薺糝更宜人。
老民二首·其二
作者：陸游
朝代：宋

老民無一事，終日卧柴扉。
鑿沼觀魚樂，鈎簾待燕歸。
架高藤葉密，土潤藥苗肥。
休退真吾分，無心學息機。
老甚自詠二首·其一
作者：陸游
朝代：宋

殘年真欲數期頤，一事無營飽即嬉。
身入兒童鬭草社，心如太古結繩時。
騰騰不許諸人會，兀兀從嘲老子癡。
亦莫城中買鹽酪，菜羹有味淡方知。
老甚自詠二首·其二
作者：陸游
朝代：宋

羨生常笑古人癡，俯仰那知迫耄期。
鏡裏鬢無添白處，尊前顔有暫丹時。
客瞋終歲常稱疾，兒訝經旬懶賦詩。
枉却愁過强健日，身閑何往不熙熙。
老疾戲自贈
作者：陸游
朝代：宋

年過七十日夜衰，羸然骨立不支持。
一身百病作無時，飯且不足那論醫。
鏡中之人定是誰，面骨突兀鬢成絲。
買棺作冢計已遲，一旦寧免累諸兒。
門前湖山可遨嬉，心雖欲往力不隨。
左車牙脫吁可悲，問汝何不食肉糜。
老病
作者：陸游
朝代：宋

湖上歸耕一病翁，此心非復少年同。
讀書初恨歲時速，聞道始知身世空。
匠石不能材社櫟，弋人何意慕冥鴻。
新春愈覺支離甚，又付生涯藥裹中。
老病無復宦情或者疑焉作此示之
作者：陸游
朝代：宋

病思蕭條豈獨今，十年前已鬢霜侵。
舊交略盡形吊影，薄宦宜休口語心。
老驥已甘當伏櫪，窮猿況是急投林。
别君徑入亂雲去，後日相思何處尋。
老病謝客或者非之戲作
作者：陸游
朝代：宋

病侵腰膂兩經秋，欲下繩床不自由。
客至難令三握髮，佛来僅可小低頭。
安禪還我閑蒙衲，怒氣從渠勇挟輈。
亦欲署門還懶去，死生貴賤兩悠悠。
老病追感壮歲讀書之樂作短歌
作者：陸游
朝代：宋

少年志力强，文史富三冬。
但喜寒夜永，那知睡味濃。
庭樹風淅淅，城樓鼓鼕鼕。
自鞭不少貸，凍坐聞晨鐘。
探義劇攻玉，摛文笑雕龍。
落紙筆縱横，圍坐書疊重。
得意自吟諷，清悲答莎蛩。
饑腸得一餅，美如紫駞峰。
俯仰五十年，于世終不逢。
夜半起飯牛，頹然成老農。
束書不更讀，蠧簡流塵封。
世無袁伯業，太息吾何從。
老翁
作者：陸游
朝代：宋

老翁垂七十，不復嘆頭顱。
浩蕩新漁艇，凋零舊酒徒。
嚴徐元衮衮，管葛亦區區。
獨有欣然處，登山未用扶。
老翁
作者：陸游
朝代：宋

老翁睡少知遥夜，貧士衾單怯苦寒。
悶裏不嫌村酒薄，瘦來偏覺舊衣寬。
籬門遇健時能出，書卷乘閑亦取看。
深愧野人憐寂莫，放鋤相喚共朝餐。
老身
作者：陸游
朝代：宋

老身無處著，登望憶閑遊。
白浪浮天遠，黄雲出塞秋。
百年殊鼎鼎，萬事只悠悠。
歲晚長亭路，寒侵季子裘。
老馬
作者：陸游
朝代：宋

貧家畜老馬，枯萁風雨噍。
本非百金產，安用三品料。
馬固忘華廄，士亦安蓬藋。
兩窮適相遭，萬事付一笑。
少游御款段，作計無此妙。
可憐杜陵翁，妄想追風驃。
老馬行
作者：陸游
朝代：宋

老馬虺隤依晚照，自計豈堪三品料。
玉鞭金絡付夢想，瘦稗枯萁空咀噍。
中原蝗旱胡運衰，王師北伐方傳詔。
一聞戰鼓意氣生，猶能爲國平燕趙。
老鰥
作者：陸游
朝代：宋

水際山前有老鰥，終年無事亦非閑。
淵源師友簡編上，土木形骸魚鳥間。
零落斷雲依釣瀨，連涓新月照柴關。
葵羹稗飯悠然過，一飽元非造物慳。
老鷄
作者：陸游
朝代：宋

老鷄擁腫不良行，將旦猶能效一鳴。
碓下糠粞幸不乏，何妨相倚過餘生。
考古
作者：陸游
朝代：宋

考古無長晝，憂時少熟眠。
偷生迫鐘漏，戰死愧兜鞬。
莫報乾坤施，空驚歲月遷。
藜羹安用糝，吾事本蕭然。
耒陽令曾君寄禾譜農器譜二書求詩
作者：陸游
朝代：宋

歐陽公譜西都花，蔡公亦記北苑茶。
農功最大置不錄，如棄六藝崇百家。
曾侯奮筆譜多稼，儋州讀罷深咨嗟。
一篇秧馬傳海內，農器名數方萌芽。
令君繼之筆何健，古今一一辨等差。
我今八十歸抱耒，兩編入手喜莫涯。
神農之學未可廢，坐使末俗慚浮華。
耕桑
作者：陸游
朝代：宋

老病雖俱至，耕桑亦未遲。
兒童誇犢健，婦女閔蠶饑。
月落梟鳴夜，燈殘鼠嚙時。
但當尋熟睡，萬事不須思。
耕罷偶書
作者：陸游
朝代：宋

新溉東皋畝一鍾，烏犍粗足事春農。
灞橋風雪吟雖苦，杜曲桑麻興本濃。
老大斷非金谷友，生存惟冀酒泉封。
莫嘲野餉蕭條甚，箭茁蓴絲亦粗供。
聖門
作者：陸游
朝代：宋

聖門妙處不容思，千古茫茫欲語誰。
晞髮庭中新沐後，舞雩沂上詠歸時。
研求豈足窺微指，博約何由遇碩師。
小疾掃空身尚健，蓬窗更作數年期。
聞仲高從兄訃
作者：陸游
朝代：宋

去國萬里逰，發書三日哭。
久矣吾已衰，哀哉公不淑。
寄書墨未乾，玉立在我目。
天高鬼神惡，生世露電速。
丹心抱忠貞，白首悲放逐。
九閽不可叫，百身何由贖。
文章果何罪，一斥獨不復。
上壽阿母前，悔不早碌碌。
聞傅氏莊紫笑花開急棹小舟觀之
作者：陸游
朝代：宋

日長無奈清愁處，醉裏来尋紫笑香。
漫道閑人無一事，逢春也似蜜蜂忙。
聞勾龍司戸會客山亭送酒殽及橄欖并簡諸同僚
作者：陸游
朝代：宋

東山如高人，吾輩豈易見。
君獨不出門，終日與相面。
陰晴烟雨月，朝暮知幾變。
聞君交不瀆，冠佩未嘗燕。
弛張要有時，一笑山未譴。
高秋得佳日，折簡喚諸彦。
風流非俗飲，歌舞參筆硯。
但恨五日尹，阻造三語掾。
清樽遣分似，霜果亦可薦。
爛醉君勿辭，光景真掣電。
聞吳中米價甚貴二十韵
作者：陸游
朝代：宋

千錢得斗米，一斛當萬錢。
嗟汝蚩蚩民，何恃以自全。
我欲告父老，食爲汝之天。
勿結迎神社，勿飾杭湖船。
築室勿斲削，但取垣屋堅。
婦女省釵澤，野粧何用妍。
趨利常處薄，衆役常在前。
歲時相勞苦，盛饌一豚肩。
近市可致酒，雖薄亦醺然。
切勿慕公卿，早朝妨熟眠。
亦勿謀高貲，貪吏不汝憐。
有負固吹毛，無罪亦株連。
豈暇論曲直，梃繫如登僊。
短褐與飯豆，溫飽可終年。
草廬挂葦箔，乃可數世傳。
朱門雖赫赫，變化如飛烟。
爲農最得策，本無祿與權。
時平自逸樂，奉牲祭其先。
不幸有散徙，均爲寓民編。
吾詩不足徵，請讀七月篇。
聞婆餠焦
作者：陸游
朝代：宋

黄泥嶺，松森森，幽鳥穿枝時一吟。
汝聲一何悲，汝語惻我心。
連村麥熟餠餌香，我母九泉那得嘗。
聞孫巖老挂冠嘆仰之餘輙賦長句
作者：陸游
朝代：宋

聖賢在世龍行天，出處何至爲物牽。
後人競作駒伏轅，未死奄奄如九泉。
郫孫公者山澤僊，巉巖玉骨寒入肩。
哦詩調苦亂嘒蟬，燥墨瘦字醜不妍。
諸公好之挽使前，六丁力盡山嶷然。
奏書告老不待年，脱手徑上岷山巔。
吾儕一官自糾纒，俛首鞭箠不自憐。
强欲作詩誦公賢，事偉辭卑難竝傳。
聞山步有虎
作者：陸游
朝代：宋

茆屋穿漏雨送春，村路斷絕虎咥人。
采桑鋤麥皆結伴，兒童出門翁媼嗔。
聞新雁有感二首·其一
作者：陸游
朝代：宋

才本無多老更疏，功名已負此心初。
鏡湖夜半聞新雁，自起吹燈讀漢書。
聞新雁有感二首·其二
作者：陸游
朝代：宋

新雁南來片影孤，冷雲深處宿菰蘆。
不知湘水巴陵路，曾記漁陽上谷無。
聞杜鵑戲作絕句
作者：陸游
朝代：宋

半世羈遊厭路岐，憑鞍日日數歸期。
勞君樹杪丁寜語，似勸饑人食肉糜。
聞松風有感
作者：陸游
朝代：宋

重位每憂身後罵，虛名不救眼前饑。
直須采藥名山去，日夜松風無歇時。
聞梟
作者：陸游
朝代：宋

兩忘堯桀自心平，此念胡爲掃復生。
幸是安眠無一事，苦憐鶯語惡梟聲。
聞武均州報已復西京
作者：陸游
朝代：宋

白髮將軍亦壯哉，西京昨夜捷書來。
胡兒敢作千年計，天意寜知一日回。
列聖仁恩深雨露，中興赦令疾風雷。
懸知寒食朝陵使，驛路梨花處處開。
聞猿
作者：陸游
朝代：宋

瘦盡腰圍不爲詩，良辰流落自成衰。
也知客裏偏多感，誰料天涯有許悲。
漢塞角殘人不寐，渭城歌罷客將離。
故應未抵聞猿恨，況是巫山廟裏時。
聞王嘉叟訃報有作
作者：陸游
朝代：宋

嗚呼嘉叟今信死，哭君寢門泪如水。
我初入都不妄交，傾倒如君數人耳。
籠燈蹋雪夜相過，劇論懸河駭鄰里。
地爐燔栗美芻豢，石鼎烹茶當醪醴。
上書去國何勇决，作詩送君猶壯偉。
十年偶復過都門，君方草制西垣裏。
鬢鬚班白面骨生，心頗疑君遽如此。
西來例不候達官，每欲寄聲中輒止。
隻雞絮酒縱有時，雙魚素書長已矣。
生前客屨紛滿户，身後人情薄於紙。
懸知海內莆陽公，獨念遺孤爲經紀。
聞百舌
作者：陸游
朝代：宋

春鳥雖儳言，春盡能齰舌。
秋蚓與寒螿，亦各知時節。
微物顧能此，人乃獨不然。
君看甘陵黨，作孽非由天。
聞笛
作者：陸游
朝代：宋

雪飛數片又成晴，透瓦清霜伴月明。
一曲忽聞高士笛，臨窗和以讀書聲。
聞虜亂
作者：陸游
朝代：宋

運數群胡盡，烟塵北道昏。
百年身易老，萬里志空存。
楊柳揺馳道，櫻桃奉寢園。
南公忠義薄，此恨與誰論。
聞虜亂代華山隱者作
作者：陸游
朝代：宋

滿谷松風枕石眠，中元戰血又成川。
但思秦鑄銅人日，不記齊成柏寢年。
大藥一爐暾晚日，孤桐三尺寫秋泉。
何妨狂舞旗亭下，乞與人間畫醉僊。
聞虜亂有感
作者：陸游
朝代：宋

前年從軍南山南，夜出馳獵常半酣。
玄熊蒼兕積如阜，赤手曵虎毛毿毿。
有時登高望鄠社，悲歌仰天泪如雨。
頭顱自揣已可知，一死猶思報明主。
近聞索虜自相殘，秋風撫劍泪汍瀾。
雒陽八陵那忍說，玉座塵昏松柏寒。
儒冠忽忽垂五十，急裝何由穿袴褶。
羞爲老驥伏櫪悲，寜作枯魚過河泣。
聞虜亂次前輩韵
作者：陸游
朝代：宋

中原昔喪亂，豺虎厭人肉。
輦金輸虜庭，耳目久習熟。
不知貪殘性，搏噬何日足。
至今磊落人，泪盡以血續。
後生志撫薄，誰辦新亭哭。
藝祖有聖謨，嗚呼寧忍讀。
聞虜政衰亂掃蕩有期喜成口號二首·其一
作者：陸游
朝代：宋

正朔今年被百蠻，遥知喜色動天顔。
風雷傳號臨春水，貔虎移軍過玉關。
博士已成封禪草，單于將就會朝班。
孤臣老抱周南恨，壯觀空存夢想間。
聞虜政衰亂掃蕩有期喜成口號二首·其二
作者：陸游
朝代：宋

遺虜遊魂豈足憂，漢家方運幄中籌。
天開地闢逢千載，雷動風行遍九州。
刁斗令嚴青海夜，旌旗色照鐵關秋。
功名自是英豪事，不用君王萬户侯。
聞虜酋遁歸漠北
作者：陸游
朝代：宋

幽州遺民欵塞来，来者扶老携其孩。
共言單于遠逃遁，一夕荆棘生燕臺。
天威在上賊膽破，捧頭鼠竄吁可哀。
妄期舊穴得孳育，不知天網方恢恢。
老上龍庭豈不遠，漢兵一炬成飛灰。
陛下中興天所命，築壇授鉞皆雄才。
煌煌九霄掲日月，浩浩萬里行風雷。
虢山多獸可遊獵，汝不請命何歸哉。
聞蛙
作者：陸游
朝代：宋

科斗忽安在，蛙聲豪有餘。
雖成兩部樂，恨失一編書。
忿怒緣何事，號呼可奈渠。
厨人不遐棄，猶得伴溪魚。
聞蛩二首·其一
作者：陸游
朝代：宋

蟬聲未斷已蛩鳴，徂歲崢嶸得我驚。
八十光陰猶幾許，勉思忠敬盡餘生。
聞蛩二首·其二
作者：陸游
朝代：宋

稽首周公萬世師，小儒命薄不同時。
秋蟲却是生無憾，名在豳人七月詩。
聞蜀盜已平獻馘廟社喜而有述
作者：陸游
朝代：宋

北伐西征盡聖謨，天聲萬里慰來蘇。
橫戈已見吞封豕，徒手何難取短狐。
學士誰陳平蔡雅，將軍方上取燕圖。
老生自憫歸耕久，無地能捐六尺軀。
聞蟬思南鄭
作者：陸游
朝代：宋

昔在南鄭時，送客褒谷口。
金羈叱撥駒，玉盌蒲萄酒。
醉歸涉漾水，鳴蟬在高柳。
回鞭指秦中，所懼壯心負。
人生豈易料，蹭蹬十年後。
蟬聲怳如昔，而我已白首。
逆冦亡形具，輿地淪陷久。
豈無好少年，共取印如斗。
聞西師復華州二首·其一
作者：陸游
朝代：宋

西師驛上破番書，鄠杜真成可卜居。
細肋卧沙非望及，且炊黍飯食河魚。
聞西師復華州二首·其二
作者：陸游
朝代：宋

青銅三百飲旗亭，關路騎驢半醉醒。
雙鷺斜飛敷水綠，孤雲橫度華山青。
聞角
作者：陸游
朝代：宋

小閣柴門近，黄昏畫角聲。
時時逐風散，嫋嫋伴愁生。
天地清秋暮，關河殘月明。
湖南賊未破，獨立久含情。
聞角
作者：陸游
朝代：宋

河白如銀天淡青，角聲中有玉關情。
早知送老桑麻野，悔失安西萬里行。
聞里中有鬬者作此示之
作者：陸游
朝代：宋

老翁無所長，惟是更事多。
生世與人處，烏可傷至和。
秋毫不能忍，平地尋干戈。
唾面聽自乾，彼忿自消磨。
鄉鄰皆世舊，何至誓弗過。
勗哉養子壽，它年住鷄窠。
聞金溪陸伯政下世
作者：陸游
朝代：宋

久矣望來使，潸然開訃書。
兩家通絕譜，千里泣靈車。
亦悟古皆死，所悲天祝余。
泉扃生氣在，故不羨曹蜍。
聞雁
作者：陸游
朝代：宋

蜻蜓浦中聞雁聲，寒侵短褐客愁生。
忽思大散關頭路，雪壓蒙氈夜下程。
聞雁
作者：陸游
朝代：宋

過盡梅花把酒稀，熏籠香冷換春衣。
秦關漢苑無消息，又在江南送雁歸。
聞雁
作者：陸游
朝代：宋

霜高木葉空，月落天宇黑。
哀哀斷行雁，來自關塞北。
江湖稻粱少，念汝安得食。
蘆深洲渚冷，歲晚霰雪逼。
不知重雲外，何處避畢弋。
我窮思遠征，羨汝有羽翼。
聞雞鳴自警
作者：陸游
朝代：宋

爲善孳孳進德新，雞鳴每念舜何人。
此身强健直須勉，一日會當無此身。
聞雨
作者：陸游
朝代：宋

慷慨心猶壯，蹉跎鬢已秋。
百年殊鼎鼎，萬事秪悠悠。
不悟魚千里，終歸貉一丘。
夜闌聞急雨，起坐涕交流。
聞韓无咎下世
作者：陸游
朝代：宋

書劍飄然去國時，南蘭陵郡日題詩。
吳波漲綠迎桃葉，穰燭堆紅按柘枝。
故友去爲山下土，衰翁何恨鬢邊絲。
憑高老泪無揮處，神武衣冠挂已遲。
聞鳥聲有感二首·其一
作者：陸游
朝代：宋

小市提壺酤濁酒，東陂脫袴插青秧。
歸來靜卧茅簷底，如覺閑中白日長。
聞鳥聲有感二首·其二
作者：陸游
朝代：宋

流年冉冉去無情，日夜溪頭布穀聲。
城郭雖存人換盡，令威應悔學長生。
聞鼓角感懷
作者：陸游
朝代：宋

鼓坎坎，角嗚嗚，四鼓欲盡五鼓初。
老眼不寐如鰥魚，撫枕起坐涕泗濡。
平生空讀萬卷書，白首不識承明廬。
時多通材臣腐儒，妄懷孤忠策則疏。
欲剖丹心奏公車，論罪萬死尚有餘。
雷霆願復寛須臾，許臣指陳輿地圖。
億萬遺民望来蘇，藝祖有命行天誅。
皇明如日詎敢誣，拜手乞賜丈二殳。
中原烟塵一掃除，龍舟泝汴還東都。
聽事前紫薇花二本甚盛戲題絕句
作者：陸游
朝代：宋

紅藥紫薇西省春，從來惟慣對詞臣。
問囚自是粗官分，無奈名花解笑人。
聽事望馬目山
作者：陸游
朝代：宋

官身早暮不容閑，塵土堆胸愧滿顔。
也有向人誇說處，坐衙常對水南山。
聽琴
作者：陸游
朝代：宋

疏簾曲檻蘋風涼，細腰美人藕絲裳。
緑藤水文穿矮床，玉指纖纖彈履霜。
高林鶯囀日正長，幽澗泉鳴夜未央。
哀思不怨和而莊，有齊淑女禮自防。
世人但惑青樓倡，琵琶箜篌雜胡羌。
試聽一曲醒汝狂，文姬指法傳中郎。
聽雨
作者：陸游
朝代：宋

老態龍鍾疾未平，更堪俗事敗幽情。
紗幮笛簟差堪樂，且聽蕭蕭暮雨聲。
聽雨
作者：陸游
朝代：宋

髮已成絲齒半摇，燈殘香盡夜迢迢。
天河不洗胸中恨，却賴簷頭雨滴消。
聽雪爲客置茶果
作者：陸游
朝代：宋

病齒已兩旬，日夜事醫藥。
對食不能舉，况復議杯酌。
平生外形骸，常恐墮貪著。
時時鄰曲來，尚不廢笑謔。
青燈耿窗戶，設茗聽雪落。
不飣栗與梨，猶能烹鴨脚。
肉食
作者：陸游
朝代：宋

平生愛枯淡，老病未免肉。
殺戒苦難持，貪境則易熟。
鄙夫五鼎少，達士一瓢足。
紛紛刀机間，斷者豈復續。
習聞謂當然，乍見可痛哭。
長安多貴人，得此試一讀。
肩輿歷湖桑堰東西過陳灣至陳讓堰小市抵暮乃歸二首·其一
作者：陸游
朝代：宋

堤遠沙平草色勻，新晴喜得自由身。
芋羹豆飯家家樂，桑眼榆條物物春。
野店茶香迎倦客，市街犬熟傍行人。
牆頭婦女更相語，認到先生折角巾。
肩輿歷湖桑堰東西過陳灣至陳讓堰小市抵暮乃歸二首·其二
作者：陸游
朝代：宋

貪看西南一面山，不知信步到陳灣。
未言散釋經旬病，且要消磨半日閑。
蔬壟過寒常鬰鬰，鳥聲迎暖已關關。
斜陽不爲行人駐，十里鐘來翠靄間。
肩輿至湖桑埭
作者：陸游
朝代：宋

籃輿隨意出衡門，日已沉山野未昏。
小市叢祠湖上路，短垣高柳埭西村。
麥苗極目無閑土，塘水平堤失舊痕。
明詔裕民聞屢下，老農何以報君恩。
肩輿至石堰村
作者：陸游
朝代：宋

偶上籃輿踏夕陽，醉魂困思兩倀倀。
澗薪旋拾供茶竈，詩稿初成寄藥囊。
村舍藝麻驅鳥雀，牧童隨草放牛羊。
歸來徙倚衡門久，始覺中春已日長。
胡無人
作者：陸游
朝代：宋

鬚如蝟毛磔，面如紫石稜。
丈夫出門無萬里，風雲之會立可乘。
追奔露宿青海月，奪城夜蹋黄河冰。
鐵衣度磧雨颯颯，戰鼓上隴雷憑憑。
三更窮虜送降欵，天明積甲如丘陵。
中華初識汗血馬，東夷再貢霜毛鷹。
群陰伏，太陽昇，胡無人，宋中興。
丈夫報主有如此，笑人白首篷窗燈。
胸次鬱鬱偶取枯筆作狂草遂成長句
作者：陸游
朝代：宋

酒隱人間六十年，晚途斂板自傷憐。
莊周聊寄漆園吏，梅福終爲吴市仙。
方外酒徒盟尚在，囊中劍術老當傳。
此心鬱屈何由豁，聊遣龍蛇落蜀牋。
能仁院前有石像丈餘蓋作大像時様也
作者：陸游
朝代：宋

江閣欲開千尺像，雲龕先定此規模。
斜陽徙倚空三嘆，嘗試成功自古無。
臘月
作者：陸游
朝代：宋

今冬少霜雪，臘月厭重裘。
漸動園林興，頓寬薪炭憂。
山陂泉脈活，村市柳枝柔。
春餠吾何患，嘉蔬日可求。
臘月十九日午睡覺復酣卧至晚戲作
作者：陸游
朝代：宋

枕痕著面眼芒羊，欲起元無抵死忙。
擁被却尋初斷夢，掩屏重撥欲殘香。
雪雲雖散寒猶緊，春意將回晝已長。
老去此身無著處，華胥真恐是吾鄉。
臘月十四日雨
作者：陸游
朝代：宋

歲晚深居懶出遊，小窗終日寄悠悠。
雨聲到枕助詩律，花氣襲衣生客愁。
殘齒不堪添臲卼，瘦肩轉復覺颼飀。
春前一雪猶關念，安得瓊瑶積瓦溝。
臥病
作者：陸游
朝代：宋

人生寓一氣，血脉日夜流。
秋毫或壅隔，百體若相仇。
嗟予少多艱，衣食拙自謀。
方寸叢百慮，如箭集射侯。
奔走連數歲，呻吟劇兹秋。
生死亦何有，成壞同一漚。
胡爲不自愛，森然起戈矛。
一笑衆妄滅，霜天鷹睨鞲。
呼兒屏藥囊，吾疾今其瘳。
臥病書懷
作者：陸游
朝代：宋

衮衮年光挽不留，即今已白五分頭。
病中對酒猶思醉，夢裏逢人亦說愁。
青海戰雲臨賊壘，黑山飛雪灑貂裘。
丈夫有志終難料，憔悴漁村死即休。
臥輿
作者：陸游
朝代：宋

白首躬耕已有期，鳳城歸路却遲遲。
臥輿擁被聽秋雨，占盡人間好睡時。
臨别成都帳飲萬里橋贈譚德稱
作者：陸游
朝代：宋

成都城南萬里橋，蘆根蘋末風蕭蕭。
映花碾草鈿車小，駐坡驀澗青驄驕。
入門翠徑絕窈窕，臨水飛觀何岧嶤。
判無功名著不朽，惟仗詩酒寬亡聊。
迎霜早已足雉兔，微冷便欲思狐貂。
喜看縷膾映盤箸，恨欠斫蟹加橙椒。
坐中譚侯天下士，龍馬毛骨矜超遥。
烏犀白紵謫仙様，但可邂逅不可招。
今年一戰馘餘子，風送六翮凌青霄。
美人再拜乞利市，醉墨飛落生蛟綃。
我衰於世百無用，十年不趁含元朝。
華纓肻傍蕭颯鬢，寶带那束龍鍾腰。
祝君好去事明主，日望分喜來漁樵。
逰談引類亦細事，寄酒且解相如消。
臨安春雨初霽
作者：陸游
朝代：宋

世味年来薄似紗，誰令騎馬客京華。
小樓一夜聽春雨，深巷明朝賣杏花。
矮紙斜行閑作草，晴窗細乳戲分茶。
素衣莫起風塵嘆，猶及清明可到家。
臨川絕無佳酒時得一醉戲書
作者：陸游
朝代：宋

有酒時劇飲，無酒徒浩歌。
庭花五六株，老子獨婆娑。
誰云苦寂寞，在我亦已多。
管弦萬二千，一笑謝天魔。
夢作青城去，翠磴捫松蘿。
又爲平羌遊，素月沉烟波。
覺来撫几嘆，奈此桎梏何。
流年不貸人，去去如飛梭。
自三泉泛嘉陵至利州
作者：陸游
朝代：宋

日日邅途處處詩，書生活計絕堪悲。
江雲垂地灘風急，一似前年上硤時。
自上清延慶歸過丈人觀少留
作者：陸游
朝代：宋

再到蓬萊路欲平，却吹長笛過青城。
空山霜葉無行迹，半嶺天風有嘯聲。
細棧跨雲縈峭絕，危橋飛柱插澄清。
玉華更控青鸞住，要倚欄干待月明。
自上竈過陶山
作者：陸游
朝代：宋

宿雨初收見夕陽，縱横流水入陂塘。
蠶家忌客門門閉，茶户供官處處忙。
綠樹村邊停醉帽，紫藤架底倚胡床。
不因蕭散遺塵事，那覺人間白日長。
自九里平水至雲門陶山歷龍瑞禹祠而歸凡四日八首·其一
作者：陸游
朝代：宋

桐帽絁裘擁半酣，肩輿咿軋轉城南。
牛過野水將新犢，女采柔桑起稚蠶。
遺老年光垂九十，故鄉春事及重三。
種花築室知難辦，借地猶能結草庵。
自九里平水至雲門陶山歷龍瑞禹祠而歸凡四日八首·其七
作者：陸游
朝代：宋

點點桃花糝綠苔，入門倚杖意悠哉。
數聲茶飯齋初散，一片溪雲雨欲來。
老宿龍鍾嗟獨在，高松磊砢憶新栽。
世間萬事俱難料，未死重遊更幾回。
自九里平水至雲門陶山歷龍瑞禹祠而歸凡四日八首·其三
作者：陸游
朝代：宋

老子無心老尚狂，山程隨處寄倀倀。
雲歸岫穴初收雨，水入陂塘正下秧。
野客就林煨燕筍，蠶家負籠采鷄桑。
遠遊萬里知何樂，却喜東歸住故鄉。
自九里平水至雲門陶山歷龍瑞禹祠而歸凡四日八首·其二
作者：陸游
朝代：宋

細雨如絲映晚暉，店家小憩換征衣。
春農耕罷負犁去，村社祭餘懷肉歸。
黄犢自依殘照卧，白鷗爭傍小灘飛。
道邊舊識凋零盡，誰記遼天老令威。
自九里平水至雲門陶山歷龍瑞禹祠而歸凡四日八首·其五
作者：陸游
朝代：宋

我來恰值暮春初，晝漏微長小雨餘。
苔蝕秦碑亡舊刻，龍歸禹穴護遺書。
燕巢已壘泥猶溼，花片雖殘葉尚疏。
到處不妨俱可樂，詩人爲底愛吾廬。
自九里平水至雲門陶山歷龍瑞禹祠而歸凡四日八首·其八
作者：陸游
朝代：宋

我行隨處叩巖扉，覓得生薪旋燎衣。
道士已驂鸞鶴去，山僧初自水雲歸。
甕頭酒壓松肪熟，盤里蔬供藥汞肥。
老覺論心須世外，溪陰回首尚依依。
自九里平水至雲門陶山歷龍瑞禹祠而歸凡四日八首·其六
作者：陸游
朝代：宋

輿似鷄栖寄兩竿，山程三月尚春寒。
麥苗吐穗初成實，梅子生仁已带酸。
買飯猶勝乞墦客，看耕僭學勸農官。
還家莫道虛懷袖，筍蕨隨宜亦滿槃。
自九里平水至雲門陶山歷龍瑞禹祠而歸凡四日八首·其四
作者：陸游
朝代：宋

老子山行肯遽回，直穿犖确上崔嵬。
未誇脚力如平昔，且喜眉頭得暫開。
廟後故梁龍化去，山前遺箭鶴銜來。
囊錢已盡君無笑，草草猶能把一杯。
自來福州詩酒殆廢北歸始稍稍復飲至永嘉括蒼無日不醉詩亦屢作此事不可不記也
作者：陸游
朝代：宋

尊酒如江緑，春愁抵草長。
但令閑一日，便擬醉千場。
柳弱風禁絮，花殘雨漬香。
客遊還役役，心賞竟茫茫。
自傷
作者：陸游
朝代：宋

朝雨暮雨梅子黄，東家西家鬻蘭香。
白頭老鰥哭空堂，不獨悼死亦自傷。
齒如敗屐鬢如霜，計此光景寧久長。
扶杖欲起輒仆床，去死近如不隔牆。
世間萬事俱茫茫，惟有進德當自强。
往從二士餓首陽，千載骨朽猶芬芳。
自儆
作者：陸游
朝代：宋

學當盡力去浮華，從事文辭但可嗟。
造道淺深看應物，修身勤惰驗齊家。
自儆
作者：陸游
朝代：宋

牛解謹藏刀，羊亡密補牢。
達人憂祿厚，奇禍出名高。
所要懷全壁，寧當耻縕袍。
世間俱癬疥，何事苦爬搔。
自儆二首·其一
作者：陸游
朝代：宋

出仕每辭榮，歸休但力耕。
儉勤貧亦足，戒懼禍終輕。
學自不欺始，智由無事行。
書紳及銘座，勉勉盡吾生。
自儆二首·其一
作者：陸游
朝代：宋

惡石從來豈汝仇，安居無患却堪憂。
不須更守庚申夜，留取三彭儆惰偷。
自儆二首·其二
作者：陸游
朝代：宋

世事如雲日日新，瓦盆黍酒却關身。
細思只有窮居好，寄語玄翁莫逐貧。
自儆二首·其二
作者：陸游
朝代：宋

經術吾家事，躬行更不疑。
仁常爲己任，清每畏人知。
古訓必三復，危途仍十思。
兢兢死方已，寧論迫期頤。
自勉
作者：陸游
朝代：宋

學詩當學陶，學書當學顔。
正復不能到，趣鄉已可觀。
養氣要使完，處身要使端。
勿謂在屋漏，人見汝肺肝。
節義實大閑，忠孝後代看。
汝雖老將死，更勉未死間。
自勉
作者：陸游
朝代：宋

曩歲讀隱書，妄意慕陶葛。
芝房及乳石，日夜躬采掇。
飛舉固未能，死籍或可脫。
那知事大謬，髮齒將禿豁。
神僊豈棄汝，正坐自迂闊。
餘年尚努力，勿待燭見跋。
自勉四首·其一
作者：陸游
朝代：宋

妄出真成錯，歸耕惜已遲。
褐溫貧始覺，飯美淡方知。
身外元無易，情中自有詩。
窮源那得止，瞑目以爲期。
自勉四首·其三
作者：陸游
朝代：宋

臂弱傳鈔少，心煩記問衰。
讀書猶自力，愛日似兒時。
章句分無憾，聲形講不遺。
明年幸强健，閉戶有餘師。
自勉四首·其二
作者：陸游
朝代：宋

自信直如弦，殘年偶得全。
老猶嗤佞佛，貧亦諱言錢。
旦暮勤鞭策，塵埃痛洗湔。
仍須語兒子，此事要家傳。
自勉四首·其四
作者：陸游
朝代：宋

歸老寧常逸，時時學荷鉏。
室雖無長物，圃尚有餘蔬。
壯志誠衰矣，貧居亦晏如。
爲農當世業，安用筑門閭。
自勵
作者：陸游
朝代：宋

中年已懼小人歸，况是駸駸耄及時。
氣惰欲歸思友助，學衰不進賴兒規。
無功追愧清時祿，有命何憂晚節饑。
羸病今年能未死，潜心更下董生帷。
自合江亭涉江至趙園
作者：陸游
朝代：宋

政爲梅花憶兩京，海棠又滿錦官城。
鴉藏高柳陰初宻，馬涉清江水未生。
風掠春衫驚小冷，酒潮玉頰見微頳。
殘年飄泊無時了，腸斷樓頭畫角聲。
自唐安之成都
作者：陸游
朝代：宋

出門猶苦雨，度塹喜新晴。
日正車無影，風高蓋有聲。
疏疏稚苗立，鬱鬱晚桑生。
宿醉行猶倦，無人爲解酲。
自唐安徙家來和義出城迎之馬上作
作者：陸游
朝代：宋

身如林下僧，處處常寄包。
家如梁上鷰，歲歲旋作巢。
豈惟人所憐，顧影每自嘲。
眼看佳山水，不得結把茅。
造物困豪傑，如視餓虎哮。
要令出精神，感激使叫呶。
頗思投筆去，走馬盤雲旓。
三更冒急雪，大戰梁楚郊。
自喜
作者：陸游
朝代：宋

半生羈宦走人間，醉裏心寛夢裏閑。
自喜如今無一事，讀書纔倦即逰山。
自喜
作者：陸游
朝代：宋

身閑僊不遠，食足富何加。
庭卧長生犢，園開手種花。
狂歌聲跌宕，醉草筆橫斜。
八十明年是，衰殘豈復嗟。
自喜二首·其一
作者：陸游
朝代：宋

了了復惺惺，蓍龜未是靈。
閑中有富貴，壽外更康寧。
身備鄉三老，家傳子一經。
春回元不記，出戶四山青。
自喜二首·其二
作者：陸游
朝代：宋

身寄人間世，心常古鏡如。
喚醒狂蝶夢，掃盡老狐書。
年出鄉閭右，貧過仕宦初。
村村是桃李，豈獨愛吾廬。
自嗟
作者：陸游
朝代：宋

青蔬半畆老生涯，霜鬢蕭蕭只自嗟。
勛業蹉跎空許國，文詞淺俗不名家。
殘骸皆作麒麟楦，舊友仍非處士牙。
收得平生釣竿手，長安西日更須遮。
自嘆
作者：陸游
朝代：宋

惡殺常根食，安貧但縕袍。
消搖敢言達，簡默本非高。
入剡逢飛雪，遊吳看怒濤。
平生笑漁父，苦語勸餔糟。
自嘆
作者：陸游
朝代：宋

晨興袖手觀空寂，飯罷寬腰習按摩。
堪嘆一生閑日月，爲身時少爲人多。
自嘲
作者：陸游
朝代：宋

僻學論交少，貧居卜地偏。
不逢方謝事，垂老旋希僊。
兀兀醒如醉，昏昏晝亦眠。
却慚農與圃，一飽餞餘年。
自嘲
作者：陸游
朝代：宋

儒生窮事業，老去轉荒唐。
長日中分睡，殘年有底忙。
書常懶終卷，詩亦少成章。
忽棄蓬窗去，花前又一觴。
自嘲
作者：陸游
朝代：宋

受福元無一羽輕，豈知造物假餘生。
抱痾不死躋高壽，遇亂能全見太平。
投渚斷鴻常自閔，營巢倦鵲固難成。
乘除亦有堪慚處，記誦文辭誤得名。
自嘲
作者：陸游
朝代：宋

壯歲耽書廢夜眠，窗明猶在短檠前。
如今自笑摧頹甚，卧看兒曹理斷編。
自嘲
作者：陸游
朝代：宋

外澤裏常粗，元知似瓠壺。
仕因無援困，學爲背時孤。
軒蓋愁城市，風烟落道途。
它年遊萬里，不必念歸吳。
自嘲
作者：陸游
朝代：宋

夜作看花夢，朝賦飲酒詩。
吾夢固忘矣，詩亦聊自欺。
荒園無佳花，牽牛漫疏籬。
給酒月四斗，一觴難屢持。
悲歡有定數，未至誰得知。
願從大鈞問，一笑在何時。
自嘲
作者：陸游
朝代：宋

天公大度一何奇，養此無能老白癡。
宿疾閑愁俱掃盡，美餐甘寢更無時。
蛙鳴庭草何曾問，水半門扉亦不知。
道似嬰兒猶有恨，小軒風月獨哦詩。
自嘲
作者：陸游
朝代：宋

少讀詩書陋漢唐，暮年身世寄農桑。
騎驢兩脚欲到地，愛酒一樽常在傍。
老去形容雖變改，醉來意氣尚軒昂。
太行王屋何由動，堪笑愚公不自量。
自嘲
作者：陸游
朝代：宋

歲月推遷萬事非，放翁可笑白頭癡。
此生竟出古人下，有志尚如年少時。
僻學固應知者少，長歌莫問和予誰。
自嘲自解君毋怪，老大從人百不宜。
自嘲
作者：陸游
朝代：宋

清心不醉猩猩酒，省事那營燕燕巢。
惟有著書殊未厭，暮年鐵硯亦成凹。
自嘲
作者：陸游
朝代：宋

窮途久矣嘆吾衰，雙鬢新添幾縷絲。
身是在家狂道士，心如退院病禪師。
極知勾漏求丹藥，不及衡陽賣漉籬。
習氣若爲除未盡，小軒風月又成詩。
自嘲
作者：陸游
朝代：宋

華子中年百事忘，嵇生仍坐懶爲妨。
病於榮宦冥心久，老向端閑得味長。
對客欲談還憒憒，讀書纔過已茫茫。
青縑帳暖黄紬稳，聊借東庵作睡鄉。
自嘲
作者：陸游
朝代：宋

貪禄忘歸秪自羞，一窗且復送悠悠。
鏡明不爲人藏老，酒薄難供客散愁。
正得虚名真畫餅，元非大噐愧函牛。
年来事業君知否，高束詩書學問囚。
自嘲
作者：陸游
朝代：宋

身見紹興初改元，百罹敢料至今存。
生涯破碎餘龍具，學問荒唐守兔園。
獨立未除還笏氣，餘生猶待闔棺論。
北窗燈暗霜風惡，且置孤愁近酒樽。
自嘲
作者：陸游
朝代：宋

野叟身常雜傭保，茀圃荒庭自鋤掃。
小兒耕養堇堇足，大兒游宦垂垂老。
朝餐未破百甕齏，晚餉猶存兩囷棗。
舂粳但備翁作糜，儲帛纔堪孫裂褓。
賢愚元自一王尊，癡鈍寧論萬馮道。
可憐對客猶自矜，談道能令君絕倒。
自嘲
作者：陸游
朝代：宋

野老家風子未知，天教甫里出孫枝。
遍遊竹院尋僧語，時拂楸枰約客棋。
是處登臨有風月，平生敭歷半宮祠。
即今箇事渾如昨，喚作朝官却自疑。
自嘲二首·其一
作者：陸游
朝代：宋

長日淡無事，虛堂來遠風。
愛眠從病蹇，厭事懶治聾。
貓健翻憐鼠，庭荒不責童。
爾來添目暗，又免送歸鴻。
自嘲二首·其二
作者：陸游
朝代：宋

身卧孤村日，年當大耋時。
貧憂償酒券，懶悔許僧碑。
輸稅質耕犢，飯醫烹伏雌。
勞生不須嘆，隨事且支持。
自嘲用前韵
作者：陸游
朝代：宋

殘年過六十，寂寞臥山中。
病眼驚新暗，衰顔失舊紅。
人譏作詩瘦，自憫著書窮。
輸與封侯骨，雲臺競策功。
自嘲老態
作者：陸游
朝代：宋

世念秋毫盡，渾如學語兒。
得床眠易熟，有飯食無時。
紗帽簪花舞，盆池弄水嬉。
從今轉無事，靜坐不吟詩。
自嘲觧嘲二首·其一
作者：陸游
朝代：宋

世變真難料，吾癡只自嘲。
移山謀畚土，黏日欲煎膠。
得句題修竹，烹茶拾墮巢。
行年不須筭，斷是死衡茆。
自嘲觧嘲二首·其二
作者：陸游
朝代：宋

種稻稽山下，誅茆剡曲傍。
鳴雞耐昏旦，飛燕異炎凉。
古劍寒三尺，殘書亂一床。
穹穹與厚厚，能識我非狂。
自夏秋匱甚慨然有感
作者：陸游
朝代：宋

萬卷縱横眼欲枯，老猶閉户誦唐虞。
故人誰復訪生死，鄰父幸能通有無。
雲子翻匙新稻飯，天吳坼繡舊衣襦。
時平得掩松根骨，也勝王孫泣路隅。
自妙相歸將至杜浦堰舟中作
作者：陸游
朝代：宋

斜陽發東郭，初夜轉西城。
寺閣疏鐘動，漁村遠火明。
蒼茫林靄滅，撲漉水禽驚。
漸喜吾廬近，遥聞過埭聲。
自寬
作者：陸游
朝代：宋

兀兀空齋靜掩扉，篝爐香細著秋衣。
簷頭殘雨晴猶滴，欄角羈雲晚未歸。
支枕口和心共語，挑燈形與影相依。
卷書未覺唐虞遠，知我何妨舉世稀。
自小雲頂上雲頂寺
作者：陸游
朝代：宋

素衣雖成緇，不爲京路塵。
躍馬上雲頂，欲呼飛仙人。
飛仙不可呼，野僧意甚真。
煎茶清樾下，童子拾墮薪。
我少本疏放，一出但坐貧。
縛袴屬櫜鞬，哀哉水雲身。
此地雖暫寓，失喜忘吟呻。
故溪歸去來，歲晚思鱸蓴。
自局中歸馬上口占
作者：陸游
朝代：宋

幼輿只合著山巖，誤被恩光不蓋慚。
人怪衰翁煩尺一，心知造物賦朝三。
飛騰豈少摩雲鶻，蹙縮方同作繭蠶。
安得公朝閔枯朽，早教歸卧舊茆庵。
自山中夜行還湖上
作者：陸游
朝代：宋

火雲崢嶸水車鳴，行人畏熱不敢寧。
蕭然一馬兩園丁，缺月照我影伶俜。
荒鷄起早忽再唱，北斗低盡餘三星。
扁舟菱歌正嫋嫋，叢冢鬼火何熒熒。
迎人漸見鏡湖白，回首已失秦山青。
道邊野店得小憩，一杯濁酒傾殘瓶。
登盤絕愛畦韭美，轑釜未厭谿鱗腥。
丈夫所要飽辛苦，文叔尚困蕪蔞亭。
自山中泛舟歸郡城
作者：陸游
朝代：宋

我呼小艇浮南津，落日亂山衘半輪。
背舩雙鷺低掠水，下灘峭風冷逼人。
中流回望始太息，烟中白塔高嶙峋。
適從彼來忽在此，老夫拄杕捷有神。
尉曹堆盤笠澤膾，秀才瀉榼中山春。
豈惟外物不挂眼，醉後兀爾忘吾身。
朝冠行即挂神武，買犢遂欲耕峨岷。
金丹自喜日日長，白髮未許年年新。
擁橋炬火遠已閙，歸舍睡息清而勻。
明朝笑謂同載客，有脚莫踏東華塵。
自廣漢歸宿十八里草市
作者：陸游
朝代：宋

月黑叩店門，燈青坐床簀。
飯麤雜沙土，菜瘦等草棘。
泰然均一飽，未覺異玉食。
我豈兒女哉，口腹爲怨德。
古人恥懷禄，不仕當力穯。
從今扶犂手，終老謝翰墨。
自扁門歸
作者：陸游
朝代：宋

橘柚纍纍未著霜，陂塘渺渺度秋光。
長橋虹卧當官道，重閣翬飛出女牆。
烟際遠舟俄已隱，天邊驚雁不成行。
歸來有底誇兒輩，笑指奚奴古錦囊。
自春來數夢至閬中蒼溪驛五月十四日又夢作兩絕句記之·其一
作者：陸游
朝代：宋

騎驢夜到蒼溪驛，正是猿啼月落時。
三十五年如電掣，敗牆誰護舊題詩。
自春來數夢至閬中蒼溪驛五月十四日又夢作兩絕句記之·其二
作者：陸游
朝代：宋

亭皋敗葉先秋霣，城上驚烏半夜啼。
自笑遠遊心未已，年來頻夢到蒼溪。
自東岡繚出舍北
作者：陸游
朝代：宋

年光豈不好，老境獨無歡。
百步未爲遠，一尊聊自寬。
澤枯波尚綠，霜薄葉初丹。
矯首問來雁，中原應苦寒。
自東津泛舟至桐溪
作者：陸游
朝代：宋

潮生東西津，雨暗上下塔。
蕭蕭亂菰蒲，拍拍起鳬鴨。
吾船雖褊小，尚可著一榻。
溪風吹醉頬，高枕墮紗帢。
南山浮濕翠，偃蹇呼不答。
安得青蓮公，傑句爲彈壓。
自東涇度小嶺聞有地可卜庵喜而有賦
作者：陸游
朝代：宋

小嶺西南烟水間，頗聞有地百弓寛。
誰其云者兩黄鵠，何以報之雙玉盤。
竹塢未昏先晻曖，蓮汀當暑亦清寒。
一庵何日從吾好，會約高人共倚闌。
自桑瀆泛舟歸三山
作者：陸游
朝代：宋

端爲身閑覺日長，不嫌兒輩笑清狂。
湖光瀲瀲歸舟疾，雨點霏霏醉頬涼。
斷彴苔生人喚渡，孤村霜近稻登場。
宦情不獨今年薄，游子從来念故鄉。
自江源過雙流不宿徑行之成都
作者：陸游
朝代：宋

斷笮飄飄挂渡頭，臨江立馬喚漁舟。
少城已破繁華夢，老境聊尋汗漫遊。
斜日驛門雙堠立，早霜風葉一林秋。
詩材滿路無人取，凖擬歸驂到處留。
自法雲回過魯墟故居
作者：陸游
朝代：宋

枳籬數掩閉柴扉，臼碓聲中烟火微。
雪暗杜陵無雁下，雲迷遼海有人歸。
耕疇且復償初願，官路那知脫駭機。
更有冬來歡喜事，芋魁豆兩不勝肥。
自法雲歸
作者：陸游
朝代：宋

落日疏林數點鴉，青山闕處是吾家。
歸來何事添幽致，小竈燈前自煮茶。
自漢州之金堂過沈氏竹園小憩坐間微雨
作者：陸游
朝代：宋

修修萬竹壓康莊，碧玉掾圍一尺彊。
雪節烟梢誰暇賞，馬蹄車轍可憐忙。
帽邉忽墮吹香句，肘後舊傳醫俗方。
更覺清逰天所惜，坐來飛雨度横塘。
自真珠園泛舟至孤山
作者：陸游
朝代：宋

呼船徑截鴨頭波，岸幘閑登瑪瑙坡。
弦管未嫌驚鷺起，塵埃無奈污花何。
宦情不到漁蓑底，詩興偏於野寺多。
明日一藤龍井去，誰知伴我醉行歌。
自立秋前病過白露猶未平遣懷二首·其一
作者：陸游
朝代：宋

門冷荒車轍，囊空別醉鄉。
懶行眠亦好，倦話默何傷。
野叟占幽夢，山僧送秘方。
病懷雖忽忽，隨事答年光。
自立秋前病過白露猶未平遣懷二首·其二
作者：陸游
朝代：宋

饑能堅志節，病可養精神。
不動成羆卧，微勞學鳥伸。
功名知幻境，憂患笑前身。
藥裹吾何厭，秋燈作夢新。
自笑
作者：陸游
朝代：宋

三間茅屋寄滄浪，鳥出樊籠馬脫韁。
灧灧陂塘秧水滿，陰陰門巷麥風凉。
蔬盤旋采溪毛滑，篷艇新編露箬香。
捐盡浮名方自喜，一生枉是伴人忙。
自笑
作者：陸游
朝代：宋

學道功賒歲月馳，平居自笑著鞭遲。
安心未竟夜饒夢，與世雖疏秋尚悲。
藥圃幽尋芒屨溼，棋枰憨戰角巾欹。
只愁今夕西窗夢，又買長筒到古郫。
自笑
作者：陸游
朝代：宋

宦途昔似伏轅駒，退處今如縱壑魚。
手自掃除松菊徑，身常枕藉老莊書。
郊居本自依農圃，社飲何妨逐里閭。
白髮蕭然還自笑，風流猶見過江初。
自笑
作者：陸游
朝代：宋

左車第二牙辭去，團坐無生話又新。
堪笑按摩并洗沐，未忘貪愛夢中身。
自笑
作者：陸游
朝代：宋

自笑平生醉後狂，千鍾使氣少年塲。
那知病葉先摧落，却羡寒龜巧縮藏。
藥物及時希老健，山家隨日了窮忙。
凶年坐待新春麥，莫厭清吟雪夜長。
自笑
作者：陸游
朝代：宋

自笑胸中抵海寛，韭韲麥飯日加餐。
住山緣熟塵機息，養氣功深槁靣丹。
惡路慣曾經灎澦，浮生何啻夢邯鄲。
鏡湖五月秋蕭爽，剩傍灘頭把釣竿。
自笑
作者：陸游
朝代：宋

自笑謀生事事疏，年來錐與地俱無。
平章春韭秋菘味，拆補天吳紫鳯圖。
食肉定知無骨相，珥貂空自誑頭顱。
惟餘數卷殘書在，破篋蕭然笑獠奴。
自笑
作者：陸游
朝代：宋

諸公衮衮幾金貂，自笑無材負聖朝。
老氣醉中猶跌宕，間身夢裏亦逍遥。
舊書日伴吾兒讀，薄飯時從野叟招。
病後秋衣須早製，竹窗殘夜雨蕭蕭。
自箴
作者：陸游
朝代：宋

带寬非復昔年腰，頰上餘丹日日消。
切勿更爲兒戲事，解猿放鶴各消摇。
自興元赴官成都
作者：陸游
朝代：宋

平生無遠謀，一飽百念已。
造物戲饑之，聊遣行萬里。
梁州在何處，飛蓬起孤壘。
憑高望杜陵，烟樹略可指。
今朝忽夢破，跋馬臨漾水。
此生均是客，處處皆可死。
劍南亦何好，小憩聊爾爾。
舟車有通塗，吾行良未止。
自芳華楼過瑤林莊
作者：陸游
朝代：宋

春晚江邉草過腰，雨餘楼下水平橋。
名花未落如相待，佳客能來不費招。
欄角峭風羅袖薄，柳陰斜日玉驄驕。
此身醉死元關命，敢笑聞鷄趁早朝。
自若耶溪舟行杭鏡湖而歸
作者：陸游
朝代：宋

換馬亭前烟火微，鬬牛橋畔行人稀。
雲山慘澹少顔色，霜日青薄無光輝。
新酒篘成桑正落，美人信斷雁空歸。
高樓何處吹長笛，清涙無端又濕衣。
自蜀州暫還成都奉簡諸公
作者：陸游
朝代：宋

不染元規一點塵，行歌偶到錦江濵。
淋漓詩酒無虚日，判斷鶯花又過春。
客路柳陰初墮絮，還家梅子欲生仁。
更須作意勤相過，要信年光屬散人。
自規
作者：陸游
朝代：宋

忿慾俱生一念中，聖賢本亦與人同。
此心少忍便無事，吾道力行方有功。
碎首寧聞怨飄瓦，關弓固不慕冥鴻。
老翁已落江湖久，分付餘年一短篷。
自規
作者：陸游
朝代：宋

曲肱飲水彼何人，汝獨何爲厭賤貧。
大節勿汙千載史，少時便盡百年身。
圖書幸可傳遺業，雞黍何妨約近鄰。
今日仲秋還小雨，剩鉏麥壟待新春。
自規
作者：陸游
朝代：宋

立志當如塞决河，犀編鐵硯未爲過。
文難稱意古所恨，學不盡才今亦多。
四海交朋常隔闊，一生光景易蹉跎。
耄年尚欲鞭吾後，太息無人爲詆訶。
自規
作者：陸游
朝代：宋

老疾今俱至，艱難亦備更。
箇中無障蔽，何處欠光明。
一日能用力，三年亦有成。
修身在我爾，勉勉盡餘生。
自規
作者：陸游
朝代：宋

陸君拙自謀，七十猶糲食。
著書雖如山，身不一錢直。
默自觀我生，困弱良得力。
轉喉畏或觸，唾面敢自拭。
世路方未夷，機阱寧有極。
但能常閉門，尊拳貸雞肋。
自解
作者：陸游
朝代：宋

四十頭顱已可知，殘年至此復何爲。
著書不直一杯水，看鏡空添千縷絲。
達宦獨驕儒作戲，後生速化吏爲師。
有冠當挂無餘說，但恨衰翁見事遲。
自訟
作者：陸游
朝代：宋

家弊須微禄，年衰尚遠遊。
未逃朋友責，更遣吏民羞。
采藥思長往，傳書却小留。
微風入桐葉，分我一簾秋。
自訟
作者：陸游
朝代：宋

年少寧知道廢興，摶風變化羨鯤鵬。
貪求但欲攀分寸，痛定方慚乞斗升。
靈府已能澄似水，俗緣更覺薄于僧。
挂冠且喜身蕭散，二頃寧須退可憑。
自詒
作者：陸游
朝代：宋

一廛東近會稽城，鑿破烟蕪俋俋耕。
上藥養神非近效，善言銘座要躬行。
論書尚欲心先正，學道寧容氣不平。
天付吾儕元自足，滿園春薺又堪烹。
自詒
作者：陸游
朝代：宋

健忘閑何害，貪眠老正宜。
本心惟泥酒，餘習略存詩。
未廢春農業，猶堪幼學師。
微官何所戀，請老五年遲。
自詒
作者：陸游
朝代：宋

荒圃風烟入荷鉏，孤村巷陌看騎驢。
少年曾縱千場醉，老境惟存一束書。
作意買山雖已矣，忍慚乞米獨何歟。
所欣肺病秋來減，白髮蕭蕭可自梳。
自詒二首·其一
作者：陸游
朝代：宋

愈老愈知生有涯，此時一念不容差。
身如病鶴長停料，心似山僧已棄家。
高枕時時聞解籜，卷簾片片數飛花。
飯餘解带摩便腹，自取風爐煮晚茶。
自詒二首·其一
作者：陸游
朝代：宋

病中看周易，醉後讀離騷。
不解書驢券，安能問馬曹。
身隨遊宦困，氣爲屏居豪。
清旦南堂坐，稽山秋更高。
自詒二首·其一
作者：陸游
朝代：宋

足蹇須人慣，顔衰著黶多。
飯遲惟靜卧，酒至亦高歌。
蝗死繁蔬甲，霜清長藥窠。
經旬鄰父病，且喜復來過。
自詒二首·其二
作者：陸游
朝代：宋

莊語畏如俳，端居要若齋。
清虛集心腑，枯槁見形骸。
自計愚無用，何傷老不諧。
人生須廣大，勿作井中蛙。
自詒二首·其二
作者：陸游
朝代：宋

莫笑幽棲僻，謀生亦未疏。
殘囷具薄粥，半俸補殘書。
均節貧無患，安恬疾可除。
雖云苦寒近，隨手蓄薪樗。
自詒二首·其二
作者：陸游
朝代：宋

行年耄及卧蝸廬，山水登臨亦已疏。
無可奈何猶食粟，未能免俗學澆蔬。
蓬門時接漁樵話，塵几聊存種樹書。
强欲入城還自笑，世間那有鶴乘車。
自詠
作者：陸游
朝代：宋

三十年前接俊遊，即今身世寄滄洲。
俚聲不辦諧韶頀，暮氣寧能徹斗牛。
緑酒可人消永日，黄鸝多事管閑愁。
吹笙跨鶴何時去，剩欲平章太華秋。
自詠
作者：陸游
朝代：宋

夢歸不恨故山深，霜雪今年已滿簪。
報國有心身潦倒，養生無術病侵尋。
晨興聊取經遮眼，夜坐時憑易洗心。
安用更爲逃暑飲，虚堂三復自蕭森。
自詠
作者：陸游
朝代：宋

孤艇渺烟波，衡門暗薜蘿。
衣冠醉學究，毛骨病維摩。
撫几時長喟，臨觴亦浩歌。
無勞問蝸角，蠻觸正横戈。
自詠
作者：陸游
朝代：宋

宦遊疇昔徧天涯，萬里東歸歲月賒。
古道泥塗居士屩，荒畦烟雨故侯瓜。
園公谿父逢皆友，野寺山郵到即家。
病思漸輕重九近，又將烏帽插黄花。
自詠
作者：陸游
朝代：宋

射的山前一老樵，此生何敢辱旌招。
繆緣學道肱三折，不遇知音尾半焦。
去蠧區區慚啄木，附高矯矯鄙凌霄。
但令窮死心無愧，也勝鳴珂事早朝。
自詠
作者：陸游
朝代：宋

常記當年入洛初，華燈百萬擲樗蒲。
平生意薄刀筆吏，投老身爲山澤臞。
已罷向空書咄咄，尚能擊缶和嗚嗚。
今朝客至無尋處，正伴園丁斸芋區。
自詠
作者：陸游
朝代：宋

平生萬事付憨癡，兀兀騰騰到死時。
夜踏亂雲過略彴，曉分寒溜注軍持。
束薪山客招烹石，渡海蕃僧乞製碑。
作箇生涯君勿笑，拄天勳業亦兒嬉。
自詠
作者：陸游
朝代：宋

曾著杞菊賦，自名桑苧翁。
常開羅爵網，不下釣魚筒。
租稅先期畢，陂塘與眾同。
士章八十字，世世寫屏風。
自詠
作者：陸游
朝代：宋

朋舊凋零盡，乾坤偶脫遺。
食新心竊喜，話舊語多悲。
泥醉醒常少，貪眠起獨遲。
閉門誰共處，枕藉樂天詩。
自詠
作者：陸游
朝代：宋

朝衣無色如霜葉，將奈雲安别駕何。
鐘鼎山林俱不遂，聲名官職兩無多。
低昻未免聞雞舞，慷慨猶能擊筑歌。
頭白伴人書紙尾，只思歸去弄烟波。
自詠
作者：陸游
朝代：宋

滿梳晨起髮凋零，亭午柴門未徹扃。
萬事忘來尚憂國，百家屏盡獨窮經。
楠枯倒壑雖無用，龜老搘床故有靈。
夢裏騎驢華山去，破雲巉絕數峰青。
自詠
作者：陸游
朝代：宋

生草覆蝸廬，長鬚駕鹿車。
貧猶思施樂，老不廢觀書。
登覽携童稚，歌呼和里閭。
躬耕亦何得，聊以遂吾初。
自詠
作者：陸游
朝代：宋

素慕巢居穴處民，久爲釣月卧雲身。
經行山市求靈藥，物色旗亭訪異人。
高枕靜聽棋剝啄，幽窗閑對石嶙峋。
吾廬已是桃源境，不爲秦人更問津。
自詠
作者：陸游
朝代：宋

華髮蕭蕭居士身，江頭風雨折烏巾。
無人問字尤宜懶，有吏徴租未是貧。
薄宦倘來難倚仗，舊交漸少每酸辛。
敲門且復尋僧話，要結他生物外因。
自詠
作者：陸游
朝代：宋

萬事不挂眼，終年常避人。
荒畦荷鋤晚，環堵結茆新。
病馬何勞斥，輕鷗未肯馴。
雖慚市門卒，聊作葛天民。
自詠
作者：陸游
朝代：宋

遊戲人間歲月多，癡頑將奈此翁何。
放開繩箠牛初熟，照破乾坤鏡未磨。
日落苔磯閑把釣，雨餘篷舵亂堆蓑。
明朝不見知何處，又向江湖醉踏歌。
自詠
作者：陸游
朝代：宋

鈍似窗間十月蠅，淡如世外一孤僧。
心勞撫字雖亡補，筆判虚空却粗能。
厭見文書衘客袖，但思蔬水曲吾肱。
何時却宿雲門寺，靜聽霜鐘對佛燈。
自詠
作者：陸游
朝代：宋

龜屋裁小冠，鹿皮製短裘。
陸駕少游車，水泛淵明舟。
山澤與城市，有路即可遊。
或時一飯去，間亦旬日留。
方見莫木萌，忽已天地秋。
淘丹雲澗冷，采藥乳穴幽。
逢人亦欣然，有問乃不酬。
摩挲金銅人，千載寄悠悠。
自詠二首·其一
作者：陸游
朝代：宋

忽忽殘年及耄期，清晨對鏡不須悲。
遠行久立雖差倦，未到人扶見客時。
自詠二首·其一
作者：陸游
朝代：宋

紛紛世態但堪悲，一念蕭然我亦奇。
醉裏猖狂醒自笑，夢中虛幻覺方知。
江湖重複風波惡，齒髮凋零歲月馳。
安得中原路如砥，渭川釣伴待多時。
自詠二首·其一
作者：陸游
朝代：宋

道本治吾身，緒餘方及人。
神清緣食少，事簡爲家貧。
薄酒如重醖，寒蔬抵八珍。
村村花柳動，且復岸綸巾。
自詠二首·其二
作者：陸游
朝代：宋

茅舍蕭條似寶坊，老人終日對爐香。
學荒自笑身空在，祿盡誰知壽更長。
陂水蘸堤常灧灧，麥苗覆塊已蒼蒼。
經行更有欣然處，四野鉏耰滿夕陽。
自詠二首·其二
作者：陸游
朝代：宋

謝事客誰過，閑遊吏不訶。
家人爭稗粥，鄰叟和畬歌。
靜夜詩成祟，新春睡有魔。
年光本無盡，未用嘆蹉跎。
自詠二首·其二
作者：陸游
朝代：宋

食飲從來戒失時，衣裘亦復要隨宜。
老人最索調停處，正在初寒與半饑。
自詠示客
作者：陸游
朝代：宋

衰髮蕭蕭老郡丞，洪州又看上元燈。
羞將枉直分尋尺，寜走東西就斗升。
吏進飽諳箝紙尾，客來苦勸摸床稜。
歸裝漸理君知否，笑指廬山古澗藤。
自詠絕句八首·其一
作者：陸游
朝代：宋

雙鬢蕭條失故青，躬耕猶得養餘齡。
明時恩大無由報，欲爲鄉鄰講孝經。
自詠絕句八首·其七
作者：陸游
朝代：宋

平生寧獨愛吾廬，何處茅簷不可居。
晝闕僮奴停接客，夜無膏火罷觀書。
自詠絕句八首·其三
作者：陸游
朝代：宋

不淪鬼錄不登仙，遊戲杯觴近百年。
小市跨驢寒日裏，任教人作畫圖傳。
自詠絕句八首·其二
作者：陸游
朝代：宋

深村人有結繩風，晚歲身爲带索翁。
啜粥茹蔬茅屋底，誰知也過百年中。
自詠絕句八首·其五
作者：陸游
朝代：宋

遠遊索手不赍糧，薪米臨時取道傍。
今日晴明行亦好，經旬風雨住何妨。
自詠絕句八首·其八
作者：陸游
朝代：宋

睡著何曾厭夜長，老人少睡坐何傷。
無燈無火春寒惡，破絮粗氈即道場。
自詠絕句八首·其六
作者：陸游
朝代：宋

一條紙被平生足，半碗藜羹百味全。
放下元來總無事，雞鳴犬吠送殘年。
自詠絕句八首·其四
作者：陸游
朝代：宋

逆旅門前撥不開，先生醉策蹇驢來。
未言乞得囊中藥，一見童顔且壓災。
自詠閑適
作者：陸游
朝代：宋

殘年鄰曲幸相依，真似遼天老鶴歸。
荷浦未疏魚正美，豆畦欲暗雉初肥。
款門路近時看竹，送酒人多不典衣。
最喜夕陽閑望處，數家垣屋鎖烟霏。
自詰
作者：陸游
朝代：宋

修行力量淺，觸事常寡悰。
端居本無事，奈此百憂攻。
今晨默自語，世豈不汝容。
漱濯臨清流，嘯歌蔭長松。
緩步有夷途，遠眺多奇峰。
野叟時相尋，村酒亦自醲。
于道忽少進，一掃芥蒂胸。
轑釜本常情，寧說飯後鐘。
自警
作者：陸游
朝代：宋

乳烹佛粥遽如許，菜簇春盤行及時。
草木欣欣渠得意，乾坤浩浩我何私。
懷材所忌多輕用，學道當從不自欺。
旦莫置規君勿怪，修身三省自先師。
自警
作者：陸游
朝代：宋

人生非金石，壽夭不自知。
一日復一日，亦或至耄期。
方其未死間，早夜勿自欺。
嗟彼陷溺者，太山起毫釐。
努力戒惰偷，堯舜可庶幾。
我今齒髮弊，彊健復幾時。
一寸學古心，自視猶可爲。
雞鳴推枕起，爲善亦孳孳。
天定終勝人，吾世或未衰。
素業果有傳，三復吾此詩。
自警
作者：陸游
朝代：宋

墮髮滿晨梳，荒畦入晚鉏。
涼生團扇阨，病退短笻疏。
聖道功殊淺，塵緣習未除。
青燈幸如故，勉近讀殘書。
自警
作者：陸游
朝代：宋

少年不自量，妄意慕管葛。
晚節雖知難，猶覬終一豁。
悲哉老病馬，解縱誰復秣。
既辭箠轡勞，始愛原野闊。
飲澗嚙霜菅，亦可數年活。
勿復思長途，嘶鳴望天末。
自警
作者：陸游
朝代：宋

放翁原憒憒，徂歲復駸駸。
社櫟終無用，秋蟲漫苦吟。
拍蚊違殺戒，引水動機心。
老耄誰規我，忠言抵萬金。
自警
作者：陸游
朝代：宋

生世如夢境，淹速無定時。
少壯不可恃，况汝迫耄期。
五官及百骸，自揣日益衰。
客來能送迎，要是强支持。
百口皆新人，所至無舊知。
紹興同朝者，掃地靡復遺。
雖云窮耐久，造物豈汝私。
餘日真幾何，得酒且伸眉。
自責
作者：陸游
朝代：宋

晨起登堂正幅巾，蕭然聊欲養吾神。
凡心未免更詩字，習氣猶思議古人。
買屩爲登山寺去，徹燈緣愛月窗新。
何時一切消除盡，終作無懷上古民。
自責
作者：陸游
朝代：宋

窮途敢恃舌猶存，小築城西十里村。
未挂衣冠慚士節，免輸薪粲荷君恩。
文章跌宕忘繩墨，學問荒唐失本原。
仕宦一生成底事，子孫世世記吾言。
自貽四首·其一
作者：陸游
朝代：宋

寒暑衣一稱，朝晡飯數匙。
錢能禍撲滿，酒不負鴟夷。
自貽四首·其三
作者：陸游
朝代：宋

癡孫護雀雛，饞僕放池魚。
懷藥問鄰疾，典衣收舊書。
自貽四首·其二
作者：陸游
朝代：宋

家風本韋布，生事但漁樵。
慣就下鄉食，莫煩東閣招。
自貽四首·其四
作者：陸游
朝代：宋

退士憤驕虜，閑人憂旱年。
耄期身未病，貧困氣猶全。
自賀
作者：陸游
朝代：宋

胎髮茸茸綠映巾，歸耕猶是太平民。
流觴內史招同社，扛鼎將軍與卜鄰。
曾冠六鰲非俗吏，已開九秩是陳人。
一杯剩約梅花醉，又見開禧第二春。
自近村歸
作者：陸游
朝代：宋

雪晴村路尚殘泥，茅屋清寒正要低。
野渡船虛飛鳥集，烟村路近蹇驢嘶。
堅頑那復愁空橐，老健猶能伴架犁。
蹴榻不僵君會否，更須百甕享黄齏。
自述
作者：陸游
朝代：宋

偶策青驢出，還將白鶴隨。
鍊丹留日觀，采藥上天池。
送客清秋棹，留僧靜夜棋。
從來閑姓字，不遣世人知。
自述
作者：陸游
朝代：宋

勃落爲衣隱薜蘿，掃空塵抱養天和。
過期未死更强健，與世不諧猶嘯歌。
野市蕭條殘葉滿，酒家零落廢壚多。
石帆山下孤舟雨，借問君如此老何。
自述
作者：陸游
朝代：宋

早畏危機避巧丸，長安未到意先闌。
心如老馬雖知路，身似鳴蛙不屬官。
閑駕柴車無遠近，旋沽村酒半甜酸。
群兒何足勞情恕，胸次從初抵海寬。
自述
作者：陸游
朝代：宋

藜藿安貧陋，柴荆俯莽蒼。
露蓍朝筮易，掃地晝焚香。
美睡天教懶，長歌客恕狂。
歡然送餘日，醉死亦何傷。
自述三首·其一
作者：陸游
朝代：宋

古井無由浪，浮雲一掃空。
詩書修孔業，場圃嗣豳風。
懼在饑寒外，憂形寤寐中。
吾年雖日逝，猶冀有新功。
自述三首·其三
作者：陸游
朝代：宋

屏迹歸休後，頤生寂寞中。
忍貧辭半俸，學古得全功。
西埭村醅釅，東陂小彴通。
經行有佳趣，稚子也能同。
自述三首·其二
作者：陸游
朝代：宋

舊業還耕釣，殘年迫耄期。
筋骸衰後覺，力量夢中知。
客約溪亭飲，僧招竹院棋。
未爲全省事，終勝宦遊時。
自述二首·其一
作者：陸游
朝代：宋

二畝新蔬圃，三間舊草堂。
病除身小健，秋近夜微凉。
薄酒時醒醉，殘書半在亡。
老懷常自笑，無事忽悲傷。
自述二首·其一
作者：陸游
朝代：宋

寄懷魚鳥卧烟汀，結友松筠醉草亭。
拜賜龜章紆舊紫，養成鵠鬢掃餘青。
遺經在櫝傳家學，大字書牆作座銘。
浪迹江湖遂終老，此身何啻一浮萍。
自述二首·其一
作者：陸游
朝代：宋

怡然氣貌漸還嬰，淡飯粗裘過此生。
儘道無方能縮地，夢中夜夜上青城。
自述二首·其二
作者：陸游
朝代：宋

意望天公本自廉，甘餐美睡偶容兼。
一生憂患如山重，此日安閑抵蜜甜。
拙宦雖無齊虜舌，早歸亦免楚人鉗。
但餘一味疏慵在，儲藥千斤未易砭。
自述二首·其二
作者：陸游
朝代：宋

睡美不知旦，氣衰先覺秋。
有時浮小艇，隨意宿滄洲。
未恨名風漢，惟求拜醉侯。
更須多種竹，搔首送悠悠。
自述二首·其二
作者：陸游
朝代：宋

齒卼復牢能咀嚼，足攣漸愈可跏趺。
短檠非復衰翁事，且與兒孫共地爐。
自遣
作者：陸游
朝代：宋

枳籬茅屋枕孤峰，偃盡初來手種松。
睡少未成千里夢，愁深先怯五更鐘。
中天日月逢真主，數畝桑麻伴老農。
世事古今誰料得，不堪陂水照衰容。
自遣
作者：陸游
朝代：宋

蔬食任無魚，山行可借驢。
指攣猶把釣，眼澀未捐書。
客少勝紛若，家貧亦晏如。
時時顧影嘆，頑似十年初。
自遣
作者：陸游
朝代：宋

衣冠尚作閑身祟，粱肉終非退士宜。
惟有褐裘并豆飯，尚能相伴到期頤。
自遣
作者：陸游
朝代：宋

踽踽人間未死身，鄉閭共敬六朝民。
睡無由著緣多感，醉不能成坐一貧。
幽屏最憎蟲吊夜，狂吟略似鳥鳴春。
也知世俗誰知我，猶待君王獵渭濱。
自適
作者：陸游
朝代：宋

遠遊思里巷，久困念耕桑。
家釀傾醇碧，園蔬摘矮黄。
利名因醉遠，日月爲閑長。
今歲雖中熟，吾徒亦小康。
自郊外歸北望譙樓
作者：陸游
朝代：宋

天上何年墮翠虬，屈蟠爪尾護吾州。
重門雨細旌旗濕，危堞風高鼓角遒。
漠漠川雲昏佛塔，涓涓野水入農疇。
曠懷不耐微官縛，擬脫朝衫換釣舟。
自開歲略無三日晴戲作長句
作者：陸游
朝代：宋

新年暗曀覺春慳，變化相乘一瞬間。
雨脚稍收初見日，風花忽起又遮山。
欲行幽圃還成阻，未脫重裘自笑孱。
桃李會開君勿恨，清尊且用破衰顔。
自開歲陰雨連日未止
作者：陸游
朝代：宋

江雲漠漠雨昏昏，歸老山陰學灌園。
十里羊腸僅通路，三家鐺脚自成村。
應時餺飥聊從俗，耐久鍾馗儼在門。
近縣傳聞頗多盜，呼兒插棘補頹垣。
自閔
作者：陸游
朝代：宋

主人元是客，儒士却成僧。
垂老貧如昔，經春醉未曾。
褰衣身傴僂，顧影髮鬅鬙。
忽憶東岡路，捫蘿試一登。
自閔
作者：陸游
朝代：宋

破帽羸驂厭垢氛，挂冠歸伴故溪雲。
年光疾病占强半，日景睡眠居七分。
廬冢蕭條頻霣涕，交朋零落久離群。
殘年豈復行孤學，自閔猶尊昔所聞。
自閬復還漢中次益昌
作者：陸游
朝代：宋

北首褒斜又幾程，驕雲未放十分晴。
馬經斷棧危無路，風掠枯茆颯有聲。
季子貂裘端已弊，吳中菰菜正堪烹。
朱顔漸改功名晚，擊筑悲歌一再行。
自雪堂登四望亭因歴訪蘇公遺跡至安國院
作者：陸游
朝代：宋

我醉飛屐登孱顔，拄杖出没風烟間。
三山葱曨鮫鰐靜，九關肅穆虎豹閑。
幾年金骨煉緑髓，此日始得窮躋攀。
老僊歸侍紫皇案，空有野水流淙潺。
蜿蜒翠阜圍緑野，似嶺非嶺山非山。
向來龍蛇滿雪壁，雷電下取何時還。
名花亦已天上去，居人指似題詩處。
九十一翁不識公，我抱此恨知無窮。
自雲門之陶山肩輿者失道行亂山中有茅舍小塘極幽邃求見主人不可意其隱者也
作者：陸游
朝代：宋

陂池幽處有茅堂，井臼蕭條草樹荒。
小鴨怯波時聚散，病蔬傷蠧半青黄。
童兒衝雨收魚網，婢子聞鐘上佛香。
我亦暮年思屏迹，數椽何計得連牆。
自雲門至上竈欲遊一二僧庵以雨不果
作者：陸游
朝代：宋

道遠晨炊米，風和晝減衣。
花殘孔官廟，苔滿葛仙磯。
剩欲尋僧話，先判秉炬歸。
山昏又成雨，心事固多違。
自題傳神
作者：陸游
朝代：宋

識字深村叟，加巾下版僧。
擔挑隻草屨，壁倚一烏藤。
得酒猶能醉，逢山未怯登。
莫論明日事，死至亦騰騰。
致仕後即事十五首·其一
作者：陸游
朝代：宋

休官拜命不勝榮，墨溼黄新照眼明。
絡繹交親來作賀，羊腔酒擔擁柴荆。
致仕後即事十五首·其一〇
作者：陸游
朝代：宋

問門前客元無迹，諛墓中人本不工。
猶有鄰僧能送米，未妨竊比玉川公。
致仕後即事十五首·其一一
作者：陸游
朝代：宋

歸耕所願雜民編，乍脫朝衫喜欲顛。
但得吾兒能力穡，不請半俸更超然。
致仕後即事十五首·其一三
作者：陸游
朝代：宋

不嫌雞瘦濁醪酸，草草杯盤具亦難。
食指忽摇方竊喜，小兒來請賽鄱官。
致仕後即事十五首·其一二
作者：陸游
朝代：宋

湘湖蓴菜勝羊酪，項里楊梅敵荔枝。
八帙開來今過半，一杯引滿若爲辭。
致仕後即事十五首·其一五
作者：陸游
朝代：宋

多事車前要八騶，老人惟與一藤遊。
未教變化爲龍去，更踏人間萬里秋。
致仕後即事十五首·其一四
作者：陸游
朝代：宋

甑中白飯出新舂，甕裏黄齏細芼葱。
一飽坐兼南北美，始知造物念衰翁。
致仕後即事十五首·其七
作者：陸游
朝代：宋

沉綿分已餞餘生，造物苛留未遣行。
今日下床還健在，一編來就小窗明。
致仕後即事十五首·其三
作者：陸游
朝代：宋

山村處處晴收麥，鄰曲家家午曬絲。
正用此時身得謝，十分壽酒不須辭。
致仕後即事十五首·其九
作者：陸游
朝代：宋

一盂麥飯掩柴關，坐久不堪腰脚頑。
拖得瘦藤閑信步，小橋東北望螺山。
致仕後即事十五首·其二
作者：陸游
朝代：宋

敕過鸞臺鳳閣來，清晨初拆驛書開。
繡箱香案迎門拜，身著朝衫止此回。
致仕後即事十五首·其五
作者：陸游
朝代：宋

老民一日脫朝衣，回首平生萬事非。
赤脚婢沽村釀去，平頭奴馭草驢歸。
致仕後即事十五首·其八
作者：陸游
朝代：宋

清靜全勝欲界天，逍遥不減地行仙。
眾中莫怪人嫌老，十五年前本命年。
致仕後即事十五首·其六
作者：陸游
朝代：宋

一生病鶴寄樊籠，此去鴻冥萬里空。
未論蓴羹與羊酪，新秔要勝太倉紅。
致仕後即事十五首·其四
作者：陸游
朝代：宋

白髮三朝執戟郎，賜骸偶值歲豐穰。
村東已種千畦麥，舍北新添百本桑。
致仕後歲事有望欣然賦詩
作者：陸游
朝代：宋

聖時恩厚賜餘生，日與鄉閭樂太平。
已棄胡床無長物，尚携拄杖有同行。
新裁烏帽人爭看，小摘青蔬手自烹。
買得水車無用處，絕知造物相歸耕。
致仕後述懷六首·其一
作者：陸游
朝代：宋

彈冠紹興末，解組慶元中。
灧澦危塗過，邯鄲幻境空。
閑傳相牛法，醉挾鬭雞翁。
衝雨歸來晚，山花滿笠紅。
致仕後述懷六首·其三
作者：陸游
朝代：宋

生理雖貧甚，胸中頗浩然。
常辭問字酒，屢却作碑錢。
寧有駱堪鬻，尚無車可懸。
小須梅雨霽，散髮醉江天。
致仕後述懷六首·其二
作者：陸游
朝代：宋

壯歲江湖去，還朝六十餘。
輩流俱已盡，勳業固知疏。
遽走寧黔突，長閑祇荷鋤。
如今更何憾，終作愛吾廬。
致仕後述懷六首·其五
作者：陸游
朝代：宋

韋布還初服，蓬蒿卧故廬。
所慚猶火食，更恨未巢居。
叱叱驅黄犢，行行跨白驢。
交親各强健，不必問何如。
致仕後述懷六首·其六
作者：陸游
朝代：宋

店店容賒酒，家家可乞漿。
白陂時雨足，綠樹午陰凉。
病爲休官減，門緣謝客荒。
今朝遇鄰叟，滿意說豐穰。
致仕後述懷六首·其四
作者：陸游
朝代：宋

昔自臺郎斥，頻年困負薪。
四叨優老祿，十送故鄉春。
衰瘁寧知活，蕭條敢厭貧。
惟思逢樂歲，擊壤學堯民。
致爽軒
作者：陸游
朝代：宋

黄塵赤日汗沾裾，竹裏煎茶喜有餘。
堪笑放翁窮意巧，就君池館讀君書。
致語口號二首·其一
作者：陸游
朝代：宋

曾立蛾眉禁省班，至今風采照金鑾。
縱橫筆陣千人廢，浩蕩辭源萬頃寬。
落紙烟雲紛態度，照人冰玉峙高寒。
從容坐嘯香凝寢，說與賓僚拭目觀。
致語口號二首·其二
作者：陸游
朝代：宋

凉月參差白露漙，請看賓主罄清歡。
麟符玉節交相映，鳳竹鸞絲殊未闌。
百穀方登倉庚足，七州無事里閭安。
樽前莫惜山頹玉，四者能兼自古難。
致齋監中夜與同官縱談鬼神效宛陵先生體
作者：陸游
朝代：宋

五客圍一爐，夜語窮幻怪。
或誇雷可斫，或笑鬼可賣。
或陳混沌初，或及世界壊。
或言修羅戰，百萬起睚眦。
餘談恣搜抉，所出雜細大。
風雲墮皮幘，幽坎窺鐵械。
群號起古聚，孤泣出空廨。
妖孤冠髑髏，掩袂弄姿態。
空轊伏逸囚，夜半出竊嘬。
雖云多聞益，頗犯綺語戒。
不如姑置之，投枕休困憊。
明當掛祠衣，僕僕愁亟拜。
與兒子至東村遇父老共語因作小詩
作者：陸游
朝代：宋

桑竹穿村巷，衡茅隔土垣。
海氛成物象，秋氣肅川原。
豆芋行將熟，雞豚亦已繁。
豐兇歲所有，農事更深論。
與兒孫同舟泛湖至西山旁憩酒家遂詠任氏茅庵而歸
作者：陸游
朝代：宋

過埭維舟古柳根，却扶拄杖入烟村。
印泥接迹牛羊過，投宿爭林鳥雀喧。
酒保殷勤邀瀹茗，道翁傴僂出迎門。
郊居不與人間事，惟有耕桑得細論。
與兒孫小飲
作者：陸游
朝代：宋

歲暮寒多雨，村深早閉門。
荒園摘葵芥，近市買雞豚。
短褐聯三世，幽窗共一樽。
吾曹常得此，餘事不須論。
與兒輩小集
作者：陸游
朝代：宋

老子秋來樂事稠，吳秔新擣酒新篘。
矮黄不待園官送，小白每煩溪女留。
頓飽可憐頻夢與，半酣自喜有兒酬。
不如意事何窮已，且放團欒一笑休。
與兒輩泛舟遊西湖一日間晴陰屢易
作者：陸游
朝代：宋

逢著園林即款扉，酌泉煮筍欲忘歸。
楊花正與人爭路，鳩語還催雨點衣。
古寺題名那復在，後生識面自應稀。
傷心六十餘年事，雙塔依然在翠微。
與兒輩論李杜韓柳文章偶成
作者：陸游
朝代：宋

吏部儀曹體不同，拾遺供奉各家風。
未言看到無同處，看得同時已有功。